text:
Hevur tú hug at hitta hin føroyska nestor í nútíðar matlist, Leif Sørensen, so er høvið í summargrønu Hoydølum beint nú. Gakk tær niðan við Hoydalsá eitt summarkvøld, og minst til at bíleggja pláss.
Fram við ánni sært tú ross og veðrar á heimabiti, og tú kennir nýsligið gras stinga hásummarsliga upp í nasarnar.
Heilt nágreiniliga er tað á gamla Sanatoriinum í núverandi matstovuni hjá studentaskúlanum, sum í heyst hevur fýrs ár á baki. Nú gongur studentaskúlin móti eini nýggjari framtíð, ið ikki er tað, hon hevur verið, úti í Marknagili undir heitinum Glasir.
Alt samalt á kostdeildini í Hoydølum, har eg búði undir stuttligum, men avgjørt ivasomum umstøðum mitt í hálvfjerðsunum. Tá var hægsta gastronomiska uppliving remuláta og stoktur leykur omaná speigupylsu. Jú, transition er sannuliga orðið.
Leif greiðir frá um matskránna, sum til seinastu løtu er merkt av transition, á føroyskum og útlendskum, alt eftir hvørjir gestir eru til staðar.
Fyrst er ein ráki av sjampus við Braastad konjak og einum brúnum sukurmola á botninum, ið er dyppaður í Angustura.
Leif greiðir frá um norðurlendska matmanifestið, sum hann orðaði í 2004 saman við Gunnduri Fossdal og tíggju øðrum norðurlendskum matsveinum av guddómliga slagnum, ið samdust um tey Tíggju Gastronomisku boðini. Størsta sannkenningin var at viðurkenna rávørur úr egnum umhvørvi, sum higartil høvdu havt lítla tign og enn minni atgongd til føroyska køkin. Leif fór undir altjóða matstovuna Gourmet og Gunndur stóð fyri Glasstovuni á Hotel Føroyum. Tá Gourmet stongdi, helt Leif fram á hotellinum, sum í 2011 skapti eitt nýtt matstovukonsept við navninum KOKS. Hetta summarkvøldið í ólavsøkuvikuni í 2017 er Leivur Ejdesgaard kokkur saman við Leif.
Millum kviku, vitandi og tænastusinnaðu tænararnar, sum øll eru í søguligum Gourmetfyriklæði, er filmstjørnan Renata úr Skúgvoy.
Brellbitin, eftir niðurundirkastið, sum var ein mettaður sjampusráki, er ein summarslig litsymfoni við royktum laksi, ið er veiddur á tráðu, kvadradiskt miksaður við víndrúvu, brendum osti, salati og kulottukrotum.
Fyrsti rættur eftir skránni er dunnuduxelles við snerktum breyði, serverað í Philadeplhia pakka. Transition er aftur orðið.
Annar rættur er so áhugaverdur, at eg má drýggja mær hann í tveimum fotovinklum. Tað er ráur toskur malin í hakkara, sum vit vanliga bara kenna frá kjøti. Men í hesum hakkara hevur einki annað enn fiskur verið malin. Uppí eru lagdar rækjur og grønt, og alt er so kalt og ríkt av smakki, at tú hómar endaleysar strendur og varislig aldubrot afturvið, kjølfest við einum perlandi glasi av hvítum natúrvíni. Transition heilt til sjóvarmálan.
Næsti rættur er í mínum eygum og smakki beint fram russiskur. Tað er ein sjáldsama vælsmakkandi borðiskur við spískkáli, ja spískkáli og ongum kjøti. Transition is the word.
So nærkast vit okkum høvuðsrættinum, sum má biða eina løtu, tí hesin er ikki minni áhugaverdur. Tað er scombrus, makrelur, ið eisini er navnið á frystifarmaskipinum úr Havn, sum lastar førningin úr russiska bátinum á Skálafjørðinum, og ber navnið yvir øllum á okkara leiðum, Scombrus.
Makrelurin hjá Leif og Leivi er stoktur, og verður borðreiddur við ertramorli og grønkáli. Afturvið er nýggja Nummar Tvey ølin hjá Okkara. Havi roynt steiktan makrel fyrr í Áarstovu, og skilji ikki, at hesin frálíki fiskur ikki verður royndur meir í gastronmiskum høpi. Hetta er jú fólksins sanna ogn at fáa undir góman.
So fer at líða so mikið út á kvøldið, at nú eru stundir til ein myrkan náttklubbarætt. Tað er høvuðsrætturin, ið er nakað so prosaiskt sum riv av svíni, baðað í soð og borðreitt við rótfruktum. Afturvið er gott spanskt reyðvín. Í hesum stuttliga pop up konteksti er hetta ein bæði hóskiligur og stuttligur høvuðsrættur á drúgvu máltíðini, ið varir frá klokkan sjey til á midnátt.
So er at leggja svalligt lok omaná við rabarbu, hvonn og jogurt - og kaffi avec, innan gingið verður úr Hoydølum oman í fríggingarmyrku Havnina. Vit eru samd um, at hetta er heilt insane á Insanetorium á Sanatoriivegum. Vilt tú seta tenninar í eina summarsliga, søguliga, stuttliga og smakkríka uppliving um ólavsøkutíð, so er at royna kostdeildina í Hoydølum. Tað er so vist og satt. Væl gagnist!


c: text/html

text:
Stórmessan hjá Wolfgang Amadeusi Mozart verður framfør í Gøtu kirkju Skírisdag og í Vesturkirkjuna Langa fríggjadag. Konsertin er lítlan tíma til longdar og er ikki áður framførd í Føroyum.
Eins og við Requiem, gjørdi Wolfgang Amadeus Mozart ongantíð stórmessuna í c-moll lidna. Messuna skrivaði hann í takksemi fyri, at unnusta hansara, Constanza, var vorðin frísk aftur eftir drúgva sjúkralegu.
Mozart hevði í samband við hesa messuna lagt seg eftir at granska teir gomlu meistarnir Bach og Handel. Messan við m.a. 8-rættaðum dubultkórum, karakteristiskum samspæli millum moll og dur og skifti millum kraftmiklar satsar til yndisligar ariur, verður av mongum mett at verða eins dygdargóð sum hansara Requiem.
Tað eru Havnakórið, Eystanljóð, solistar og orkestur sum seinasta árið hava vant víðagitnu stórmessuna í c-moll. Solistar eru Hallveig Rúnarsdóttir, sopran, Tóra Vestergaard, sopran, Ernst S Dalsgarð, tenor og John Jacobsen, bass. Leif Hansen stjórnar kóri og orkestri.

robotstxt: allowed

filter: keep


text:
Skipaði 2013 saman við Frændafundarnevndini fyri ráðstevnu í Føroyum, sum snúði seg um Film og móðurmál, sum var Námsvísindadeildini 24.-25. august 2013
Helt 7. juni 2013 fyrilestur The Use of referendums in the Faroe Islands á altjóða ráðstevnuni Referendums and the European Democratic Ideal í Clermont Ferrand í Fraklandi, sum Universitetið í Clermont Ferrand skipaði fyri 6. og 7. juni – endurskoðað og nógv útbygt paper latið inn til útgávu í EHIC’s Collection, Politiques et Identités (Presses Universitaires Blaise Pascal) í 2014
Helt 7. november 2012 fyrilesturin The Faroese welfare system in historical context á ráðstevnuni Nordic Welfare: The North Atlantic Way, sum NORA skipaði fyri í Reykjavík
Skipaði í 2012 saman við Gesti Hovgaard og Beintu í Jákupsstovu vegna Søgu- og Samfelagsdeildina fyri ráðstevnu um Útnorður – Vestnorden – nye roller i det internationale samfund - í Norðurlandahúsinum, har luttakarar vóru úr nærum øllum Norðurlondum. Ráðstevnan var 24. apríl. Dagin eftir – 25. apríl - var seminar á Søgu og samfelagsdeildini
Luttók 22.-24. august 2011 á ráðstevnuni ”Minst fýra mál til øll”, málpolitiskar avbjóðingar í framtíðini, sum var í Norðurlandahúsinum
Helt 26. oktober 2011 fyrilesturin Føroyar um 30 ár á Faroexpo ráðstevnu í Runavík
Helt 23. juli 2011 fyrilesturin Tí hevur menningarlæran staðið royndina á ráðstevnuni Gud – er hann deyður?, sum var í Norðurlandahúsinum – paper prentað í endurskoðaðari útgávu í Gud – er hann deyður? 2011
Helt 28. januar 2011 fyrilesturin En særlig færøsk religionshistorie i nordisk-færøsk perspektiv á rástevnuni Dansk Kirkehistorie set udefra, sum var við Teologisk Institut við Aarhus Universitet – paper prentað í endurskoðaðari útgávu í Kirkehistoriske Samlinger 2012
Helt 22. august 2010 fyrilesturin Gudfrøðistreymar og trúarligar vekingarrørslur í Føroyum og Íslandi á Frændafundarráðstevnu í Reykjavík 21.-22. august – paper prentað í endurskoðaðari útgávu í Frændafundi 7 í 2012
Helt 9. august 2008 fyrilesturin Taboos and Many Faces of Censorship in Theatre á ráðstevnuni Nordic Showcase & Drama Forum, sum var í Nordisk Drama Forum í Tampere í Finnlandi 5.-10. august.
Helt 20. juni 2004 fyrilesturin Hugmyndafrøðilig rák í Føroyum og Íslandi frá 1850 til 1914 - ein samanbering á Frændafundar ráðstevnu í Reykjavík 19. og 20. juni – paper prentað í endurskoðaðari útgávu í Frændafundi 5 í 2005
Helt 11. mars 2003 fyrilesturin Færøernes statsretlige stilling i historisk belysning – med særligt henblik på Lagtingets beføjelser og suverænitetsspørgsmålet á altjóða ráðstevnuni Grundlógaráðstevna í Norðurlandahúsinum 11.-13. mars 2003, sum Grundlógararnevndin skipaði fyri – paper prentað í 2004 í FLR í endurskoðaðari útgávu og broyttum heiti
Vísindaligar verkætlanir og útgávur ávegis
Frá Tilboðið til Noregsmál - bók um radikaliseringina av føroyska sjálvstýrisspurninginum, sum eftir ætlan skal gevast út í 2014
The Use of referendums in the Faroe Islands - grein, sum eftir ætlan verður prentað í EHIC’s Collection, Politiques et Identités by the PUBP (Presses Universitaires Blaise Pascal) í 2015
Saman við Maluni Marnersdóttir, Turið Sigurðardóttir, Anfinnur Johansen í ritstjórnini fyri Frændafundur 8, sum eftir ætlan kemur út í 2014
Saman við Jonhard Mikkelsen (Sprotin) er ætlanin at leggja til rættis og geva út Beretning til Landstinget afgiven af Den af Tinget i Henhold til Grundlovens § 45 nedsatte Kommission til Undersøgelse af forskellige førøske Forhold (Fúlabók) frá 1919, í 2014
Klaksvíkar søga 3. Frá 1940 til nútíðina - verkætlan fíggjað av Klaksvíkar kommunu, sum skal gevast út í 2015
Saman við Erlingi Isholm: Søgubók til 4. flokk - verkætlan fíggjað av NÁM, sum skal gevast út í 2015
Saman við Gesti Hovgaard, Erlingi Isholm og Rolf Guttesen: Føroyar í 1800-talinum - verkætlan 2013-2016, sum er lutvíst fíggjað av Granskingarráðnum


text:
Orð og lag: Eyðun Nolsøe
Eg vakni, men vil bara balla meg inn,
øll ting tykjast tyngri og tyngja mítt sinn.
Sjálvt morgunin boðar ein skýmligan dag,
so veit eg tað hjálpir at syngja eitt lag.
Eg í 80’unum livi, syngi og skrivi,
um okkum, sum her eru til,
tá gott er at flenna, práta og kenna,
ein kærleik’ – har alt verður til,
har alt ber til, har eg verði til…
So veit eg, úr degnum lætnar eitt skýggj,
í dansinum kanska eitt fitt lítið fríggj.
Við vinum eg skáli eina heilsu um frið
og sangurin byrjar og øll syngja við.
Vit elska og liva, syngja og skriva,
um heimin, vit øll hoyra til,
og vit vilja øll flenna, práta og kenna,
ein kærleika har alt verður til,
har alt ber til, har eg verði til…


text:
Í dag 25. mars, bjóða Frískar Kular Røtur til livandi barnarock í Løkshøll. Á serstakari barnakonsert fara frískar kular røtur í aldrinum 7 til 12 ár at syngja, trumma, leika klaver og spæla á saxofon og guitar.
Serligur gestur verður ein púra forstýrað Trøllaommudidd, ið eisini sleppur at royna seg sum tónleikari. Evniríki dansarin, Lukas "Jacksons" Nygaard fer eisini at vísa síni kynstur og ein fremmandur klovnur fer at seta sín dám á tiltakið.
- Hugskotið er at skipa fyri eini hugnaligari konsert, har føroysk børn, sum sjálvandi eisini hava X-faktor, sjálvi sleppa at framføra á palli, sigur Steintór Rasmussen, sum er upphavsmaður til Kular Røtur.
Tiltakið í Løkshøll byrjar klokkan 17 og varar góðan tíma. Atgongumerki á 60 krónur fáast við dyrnar, og allir gestirnir fáa trøllavatn og okkurt frískt afturvið.


text:
Hoyvík liggur á Havnini, har teir bíða eftir svartkjaftaloyvinum
vinna14-02-2018 - 11:45 - Jóanis Nielsen
Hoyvík liggur á Havnini, har teir bíða eftir svartkjaftaloyvinum. Teir vísa á fyri okkum á JN.fo, at tað er umráðandi at sleppa avstað skjótt, tí at fitinn í svartkjaftinum er av tí besta nú, og harvið er prísurin fyri svartkjaft eisini best nú.
Í fjør bleiv kunngerðin ikki lýst fyrrenn svartkjafturin var liðugur og Hoyvík fekk tískil einki burturúr í fjør.
Tað er sjálvandi umráðandi at fiska fiskin, tá ið avreiðingarvirðið er hægst og tá ið tað er bíligast at fiska, t.v.s. at útreiðslurnar eru so lágar sum tilber.
Reiðarin á Hoyvík undirstrikaði fyri JN.fo, at umráðandi er at sleppa avstað beinanvegin, tað er tí betri í dag enn í morgin.


text:
Í hesum døgum eru sekstan norðurlendskir lærarar á skeið í Føroyum. Ferðaleiðari er Stefan Åge Hardonk Nielsen, ið sigur, at tey savnast kring norðurlendskar smábøkur, sum tey sjálvi gera til undirvísing á øllum málum, eisini smámálum, ið vanliga ikki sleppa uppí part.
- Atlantbib.org er ein norðurlendsk verkætlan á netinum, ið eisini er ein bloggur og ein Facebooksíða, har endamálið er savna smáar bøkur í evni til undirvísing, á øllum málum, eisini finskum, sámiskum og grønlendskum. Í løtuni eru flestu bøkur danskar, svenskar, norskar og føroyskar, tí júst hesi lond eru við í verkætlanini, sum er knýtt at Nordplus skipanini, sigur Stefan.
- Bøkurnar eru um staðbundin viðurskifti og kunnu brúkast í lærugreinum sum landafrøði, søgu, náttúru, list, mál og mentan. Bøkurnar, sum vit gera á netinum, týða vit til hini málini, og lesa tær inn sum ljóðbøkur á øllum málum. Á henda hátt kunnu næmingar í til dømis Danmark og øll onnur, sum hava áhuga, lesa um fletting yvirhøvur og um hina víðagitnu sólarmyrkingina í 2015 í Føroyum, og samstundis hoyra málið í brúki. Tú kanst eisini lesa og lurta á egnum máli, so tú skilir innihaldið. Atlantbib.org er ein nonprofit skipan, sum er ókeypis at brúka og krevur einki hald ella login, sigur Stefan, ið hevur ábyrgdina av ætlanini.
- Hugskotið kom fyri trimum árum síðan, sigur Stefan. - Tað var at gera einfaldar fakbøkur, har næmingarnir eru við í bókagerðini heilt frá hugskoti til lidnu bókina. Næmingarnir skriva, finna myndir, fáa brúksloyvi og lesa tekstin inn. Næmingarnir fáa fatur á ektaðum, autentiskum, innihaldi og gerst praktiskir mentanararbeiðari í norðurlendskum mál- og mentanarsamstarvi, sigur Stefan, sum er lærari og skúlabókavørur á Vonsild Skúla í Kolding.
Í Skúlanum við Streymin eru tveir lærarar við í verkætlanini. Tær eru Thordis Dahl Hansen og June-Eyð Joensen. Tær vilja hjálpa og vegleiða øllum áhugaðum, so aðrir næmingar í Norðurlondum kunnu fáa ein størri og tíðarrættari kunnleika um Føroyar og føroysk viðurskifti í teirra skúla.
Teir lærarar, sum í hesum døgum eru í Føroyum og vitja skúlar, eru úr Klæbu í Noregi, Halmstad í Svøríki og Kolding í Danmark.


text:
Tað er hóskvøld í Gøtu og Konni Kass og hennara orkestur hava byrjað ársins G! Festival á sandinum í Syðrugøtu. Meðan børnini spæla á sandinum og bátarnir damla á víkini, er mannamúgvan sannførd um ektaða og unikka potensialið hjá Konni og ljómliði.
Jóhan Christiansen, borgarstjóri í Eysturkommunu, og aðrir stýrismlimir við, er væl nøgdir við tær fyrireikingar, sum longu síggjast kring G! Festivalin, bæði her í Syðurugøtu og í Norðragøtu.
Eisini Bogi Andreasen, talsmaður fyri G! Festivalin og formaður í nevndini fyri G! Grunnin er væl nøgdur við fyrireikingarnar. Eg avmyndaði hann við kampingøkið á kaiini við Norðlýsinum í baksýni.
Sakaris Stóra er eisini á G! Festivali í ár. Fyrsti filmur hansara í spælifilmslongd "Dreymar við havið" verður frumsýndur í Filmsfelagnum í Havnar Bio i heyst.
Guðsorðið stendur sterkt í Gøtu. Um hornið eru prestar savnaðir um orðið.
Ímeðan svimja fólk í rættuliga svalliga sjóvarmálanum og hita seg í heitu pottunum aftaná.
Nú er bara moyggin av Fjóni, MØ, eftir á mínari kvøldskrá. Ímeðan hugna vit okkum við fish & chips og øðrum góðum í enn betri selskapi. Soleiðis er G!


text:
Í dag var konsert við Tórshavnar kamarkóri í Gøtu kirkju. Konsertirnar hjá Tórshavnar kamarkóri eru altíð verdar at lurta eftir. Bernhardur Wilkinson dugir ótrúliga væl at fáa óskúlað fólk (ikki at blanda við óroynd fólk) at syngja, sum vóru tey skúlað. Hann hevði sum onki fingið ein motor við einum sylindara at ljóða sum ein […]
UNESCO, alheimsstovnur Sameindu Tjóða fyri útbúgving, vísindi og mentan, hevur síðan 1995 hátíðarhildið 23. apríl sum alheimsbókadag. Hesin dagur er eitt sindur sermerktur í bókmentasøguligum høpi, tí nógvir kendir rithøvundar eru antin føddir ella deyðir – ella bæði tvey – 23. apríl. William Shakespeare varð føddur 23. apríl 1564 og doyði 23. apríl í 1616 […]
Árligi bókadagurin er farin aftur um bak, og tíð er at verða bakklókur. Tað er ein frægd, at bøkur og tey, ið eru um bøkurnar (hetta skal ikki skiljast sum um bøkurnar liggja fyri deyðanum) kunnu savnast í einum so stásiligum bygningi sum Norðurlandahúsið er. Tiltakið vardi ein heilan seinnapart. Tiltøkini vóru býtt sundur í […]
Aftur í ár verður bókadagur. Hesa ferð verður bókadagurin hildin í Norðurlandahúsinum hin 13. november. Vanligt er í Føroyum, at flestu bøkurnar koma út til jóla. Føroyski bókamarknaðurin er ógvuliga lítil, og tí hevur ein slíkur bókadagur ógvuliga stóran týdning fyri føroyskar bókmentir. Hetta er dagurin, tá ið føroyskar bókmentir eru sjónligar, har rithøvundar savnast […]


text:
4. flokkur í Skúlanum við Streymin
Lisið inn: Silrið Mørkøre Kruse
Og her er ein stórur krabbi. Hesin eitur fjørukrabbi. Skelin kann verða umleið 8 cm breið.11
Hetta er ein kvennfjørukrabbi. Tað síggja vit, tí hann hevur rogn undir afturkroppinum.13
Vit funnu eisini ein trælsrass, sum er eitt slag av tindadýri, sum livir á havbotninum.15
Hetta er ein fliða. Fliða er ein snigil, sum á flóð skríður runt. Tá ið tað fjarar, sýgur hon seg fasta, so at hon ikki tornar upp.17
Her er ein langskel. Hon kann gerast 10 til 15 cm lang. Tá ið tað fjarar, grevur hon seg niður í sandin.21
Gjar er eitt lítið krabbadýr, sum situr fast á steini ella hellu. Krabbin liggur á rygginum inni í skelini. Ovast uppi á skelini er ein lúka, sum hann letur upp og stingur beinini út ígjøgnum, tá hann fær sær at eta.23
Hetta er slýleggur. Her á myndini liggur hann niðri. Tá tað fløðir aftur, reisir hann seg og stendur í sjónum. Hann er góður hjá kombikkum, marflugum og øðrum dýrum at krógva seg í. Slýleggur kann gerast 30 cm langur.25
Hetta er bløðrutur skúvtari. Flotbløðrurnar, sum eru í taranum, gera, at hann flýtur. Bløðrutarin veksur ovarlaga í fjøruni. Hann kann gerast 6-8 ár.27
Tá ið tað fjarar, fer alt undir aftur, og vit fara heim. Kennir tú nøkur onnur dýr, sum eru í fjøruni?31
Foto/ Myndir/ Asseq/ Valokuva/ Guvvieh:
S1-30: Thordis Dahl Hansen


text:
Ingi Samuelsen
18.07.2017 - 10:51
Ítróttur > Ítróttur > Súkkling
Í dag verður farið undir seinastu vikuna í drúgvu Tour de France súkklukappingini. Eftir ein hvílidag í gjár, skal enn ein fjallateinur fáast frá hondini, hesaferð 165 kilometrar frá Le Puy-en-Venlay til Romans-sur-Isère. Seinasti partur er flatur og leggur upp til hópspurt, men byrjanin er í hálendinum Le Massif Central miðskeiðis í Fraklandi, og tey fjøllini eggja ævintýrarar, ið vilja sleppa avstað einsamallir ella í smærri hópum.
Vit skulu langt aftur í tíðina fyri at finna eitt Tour de France við so tættari kapping í oddastríðnum so langt inni í kappingini.
Chris Froome liggur aftur á odda. Hann misti gulu leiðslutroyggjuna í farnu viku til italska meistaran, Fabio Aru frá Astana-liðnum, men Aru megnaði bert at verja troyggjuna tann eina dagin í Pýrineafjøllunum. Komin omanaftur á slætt misti hann óvæntað virðismikil sekund.
Í løtuni liggur Chris Froome 18 sekund framman Fabian Aru, 23 sekund framman fyri Romain Bardet og 29 sekund framman fyri Rigoberto Uran.
Leitast skal heilt aftur til kappingina í 1951 fyri at finna so harða kapping, har fýra súkklarar liggja innan fyri eitt hálvt minutt.
Hóast bert seks teinar eru eftir at súkkla, so kann nógv henda enn. Í dag kann alt henda, siga súkkluserfrøðingar, og so eru eisini tríggir teinar í Alpunum eftir, ið kunnu venda upp og niður upp á alt.
Fyrimunurin hjá Chris Froome, sum hevur vunnið Tour de France tvey tey seinastu árini, er hesaferð, at ein tíðarkoyring skal súkklast í Marseilles á næstseinasta kappingardegi leygardagin.
Og í mun til hinar løttu klintrarnar, ið fríggja eftir gulu troyggjuni, so er Chris Froome nógv sterkari til tíðarkoyring en hinir kappingarneytarnar.
So um onkur teirra ætlar sær troyggjuna av álvara, so skal nógv tíð heintast inn á fjallateinunum, ið verða súkklaðir hesa vikuna.


text:
Røðan, sum løgmaður Aksel V. Johannesen helt í samband við, at ársins íverksetari varð kosin.
Góðan dagin øll somul!
Virksemið hjá ársins íverksetara byrjaði spakuliga sum eitt frítíðarítriv, har tað varð selt til jólasølur, festivalar og onnur tiltøk.
Í 2014 fóru fyrireikingarnar í gongd við at menna eina nútímans framleiðslu og í 2015 fekst ein løggilding til vega í einum bakaríi í Havn. Hetta var eitt tað besta bakaríið í býnum, og hevði tað staðið at kalla órørt, síðani tað lat aftur fyri næstan 20 árum síðani.
Ársins íverksetari byrjaði sína framleiðslu á vári 2015, og fyrsta konfekteskjan kom á marknaðin til Mentanarnáttina sama summar. Longu 4 mánaðir seinni tók eigarin eitt stórt stig við at siga seg úr sínum fasta starvi, og fór undir sítt virksemi fulla tíð.
Tá eftirspurningurin bara vaks og hølini skjótt gjørdust ov trong, var í 2016 farið undir fyrireikingar at flyta framleiðslu og lata upp cafe í gamla bankabygningum í Niels Finsens gøtu. Hetta gjørdist veruleiki tann 1. november 2016, tá ið dyrnar lótu upp í nýggja terminalinum í Steinatúni.
Ársins íverkseti er í dag ein fyritøka, sum framleiðir sjokulátu og annað góðgæti til tann føroyska marknaðin. Kondittarí er eisini komið afturat, so at fyritøkan rekur nú eisini café, og selur køkur út úr húsinum.
Alt, sum fyritøkan framleiðir er gjørt við hond og góðum rávørum. Dentur verður lagdur á at nýta føroyska rávørur í størst møguligan mun.
Ársins íverksetari kann vísa á góð fíggjarlig úrslit seinastu árini, og eisini á hesum økinum er fyritøkan fyrimynd fyri aðrar nýggjari fyritøkur.
Við sínum nýhugsandi hátti hevur ársins íverksetari gingið undan, tikið stóran váða og givið øðrum íblástur. Eigarnarnir eru ímyndin av íverksetan, og tað sær út til at hava eydnast væl tey fyrstu árini, sum vanliga eru tung hjá eini nýggjari fyritøku.
Kirstin og Høgni Hammer eiga og reka fyritøkuna, sum í meira enn 10 ár hevur virkað vørur undir hesum heitinum.
Ársini Íverksetari er Gómagott!
Takk fyri!


text:
Bíða eftir kanning og sjófrágreiðing um vanlukku
top12-03-2018 - 20:59 - Jóanis Albert Nielsen
KVF: Strandfaraskip landsins bíða eftir kanningum og sjófrágreiðing, áðrenn støða verður tikin til siglingina til Fugloyarog vanlukkuna á Kirkju í gjár.
Tað sigur stjórin, Hilmar Eliasen, sum ikki hevur fleiri viðmerkingar í løtuni.
Hann var eystan í ættini í gjár, og tá nógvur vindur er, verður ikki lagt at í Hattarvík. Men á Kirkju lívir, og har verður lagt at.
Hilmar Eliasen sigur, at skiparin tekur avgerð um at leggja at í samráði við staðkønan mann í landi, sum er avgreiðslumaðurin hjá Strandferðsluni á staðnum, les meira her.


text:
Orð og lag: Kári Jacobsen
Hyggi inn í eitt livandi ljós
meðan eg hugsi um teg
Login lýsir myrkrið burt
sum tú litar mína tilveru
so fulla av gleði
Hugsi um teg og síggi væl
fyri mær andlit títt
Smílið, tú gevur mær, eigi eg
tað nertir eitt hvat
onkustaðni djúpt inni í mær
Livandi ljós
tú ert ein partur av mínari verð
Livandi ljós
tú um kærleika mín óvitandi er
Livandi ljós
eg ræðist tíðina, sum fer, tí
Livandi ljós
eitt ljós má slókna einaferð.
Kanska einaferð, tá ljósið slóknað er
svari eg mær sjálvum við ugga
Neyðloysn er og var
og eg vil tendra teg aftur
men eitt livandi ljós kann ikki tendrast fleiri ferð
Orð og lag: Kári Jacobsen
Aftaná – tøgnin liggur tætt at mær
horvin eru øll andlit nú og láturin
Gott at sita soleiðis
og minnast aftur á eitt kvøld sum er farið nú
Einsamøll – farið er hvørt menniskja
og eg siti starandi og hugsandi
Kenslur og tankar nú mala runt í mær
spurningar krevja svar
Eg kenni okkurt fer frá mær
sleppur undan, út millum fingrarnar
Eg royni og eg fanga tað vil
tó eg veit at tað ikki ber til
Hesaferð gjørdist kvøldið øðrvísi
enn eg hevði væntað tað
Eg var ikki búgvin til at kenna hesa nýskapan
tó at veitslan var góð
Siti her og fái ikki greiðu á
um eg skal flenna ella gráta
Inni í mær er alt ein fløkja
mær leingist eftir onkrum, sum eg
ikki sjálv veit, hvat er
Eg kenni okkurt…
Vónaði at eg var heppin
men alt gekst ei sum ætlað
Tó eri eg glað um at hava teg hitt
tí at tú ert so fitt
Orð: Steinbjørn B. Jacobsen
Lag: Kári Jacobsen
Fyrst kom vónin í verðina inn
so orðið og ljósið til várt sinn.
Tendra fyri mær eitt lítið ljós
í niðuni er tað dýra drós.
Latið ikki vónina doyggja.
Latið ikki vónina doyggja.
Hvussu lítil vónin enn er
hon skapar mær eina nýggja verð.
Vit lítla loga skapi eg mær
øgn av tí lívi ið er hjá tær.
Mannahiti og gott hjartalag
kann geva heiminum nýggjan dag.
Set ljós á hvørja óbótagerð
mannarætturin hómast tá her.
Orð og lag: Kári Jacobsen
Viðmerking: Yrktur í 2009.
Í sveittabroti verður vant,
og slóðað nýggjar gøtur.
Her í HF hava vit
okkar’ stoltu røtur.
Mangan hevur sigurin
verið okkum søtur.
Men sigur ella ei:
Vit hava nógvar góðar løtur.
Reytt, blátt, hvítt
tað er felag mítt.
Í álvara og gaman,
standa vit saman
í HF búnunum.
Børn og vaksin, stór og smá,
bæði menn og kvinnur.
Frøðast saman hvørjaferð,
at onkur okkar’ vinnur.
Felagið nú hevur lagt
hundrað ár aftur um bak.
Men gamla HF fer at liva
minst eina øld afturat.
Reytt, blátt, hvítt…
Vit kempa okkum til sigurin,
hvør í sínum lag’.
Við virðing fyri øðrum,
og hjartað á røttum stað’.
Reytt, blátt, hvítt…
Orð og lag: Kári Jacobsen
Eg livi væl og júst í løtuni
gangi eg oman eftir gøtuni
Eg havi eitt ítriv, eg íðki
eg fasadu mína fríðki
hvønn dag, síggja tit tað
Eg veit væl av, at allur býurin sær
at eg veit av, at tey hyggja at mær
Hygg at mær – eg síggi so væl út
havi onga sút
Eg vil vera nummar eitt
og liva feitt
Innaní eri eg ein annar, enn eg eri uttaná
Tað kanst tú banna uppá
Eg keypi javnan klæðir
tí einki mær bagir
Klippi hár og reinsi negl
og vaski hár og klippi negl
og elski míni spegl
Eg havi eitt ítriv, eg íðki
eg fasadu mína fríðki
Hvønn dag, síggja tit tað
Eg veit væl av, at allur býurin sær
at eg veit av, at tey kanska øvunda mær
Hygg at mær…
Men av og á kann sjálvt eg
niðurtúrar fá
tí skortur mín einaferð
við tíðini kanska loysnar frá
Orð og lag: Kári Jacobsen
Tað er fríggjakvøld
og enn ein arbeiðsvika liðug er
sum eg vil gloyma
og hava út úr míni verð
Men nú kann eg leypa út í eitt lív
sum eg haldi er betri
uttan rættiliga at vita hví
Tað er fríggjakvøld
og eg lívið liva vil
At sita heima alt kvøldið
tað er eitt verri skil
Men nú kann eg stuttleika mær og møta fólki
Á ja! Og kanska eg kann
finna ein mann og siga við hann:
Kanst tú koma heim við mær í kvøld
tí eg eri køld
tú kanst hita meg
eg eri góð við teg
Ansa eftir mær alt sum tú kann
tí at eg teg nú fann
ver nú góður við meg
eg eri góð við teg
Tað er fríggjarakvøld
eg eri í býnum nú
dansi, hoyri tónleik
stuttleiki mær jú
Av og á yggi eg
rundan um meg
tí kanska eg kann
finna ein mann og siga við hann:
Kanst tú koma …
(Mansrødd):
Kann eg koma heim við tær í kvøld
tí at tú ert køld
eg kann hita teg
og vera góður við teg – t-t-t-t-teg.
Ansa eftir mær alt sum tú kann
tí at eg teg nú fann – ja-ja-ja
ver nú góð við teg
eg eri góður við meg
h-h-h-h-h-h-h-h-h-h-h-h-h-heim!!!
h-h-h-h-h-h-h-h-h-h-h-h-h-heim!!!
Orð og lag: Kári Jacobsen
1. Tað er einaferð um árið, at Ólavsøka er
tá liva allir føroyingar í aðrari verð
úr øllum heraðshornum tysja fólk til Havnar bý
hýrurin er góður og eingin spyr um hví
um sólin kemur fram, er tað jú bara gott
men eisini er stuttligt, um tað verður vátt
snapsin undir møttulin, so fara øll avstað
sjálvt Effersøe á Vaglinum, hann er í góðum lag.
Niðurlag: Á, tann deiliga Havn
Ólavsøku-Havn
Á, tann deiliga Havn
Øll syngja: Á, deiliga Havn
2. Fullir menn og prædikantar syngja hvør sitt lag
fólk viô barnavognum — fólk, iô detta av å rað
kappróðurin liðugur, og hoyrdi tú hvør vann?
tivoli og poppkorn og onkur makan frann
mest spennandi um kvøldið er at leita sær á fund
í ljósinum frá littum lampum finna sær eitt sprund
onkur verður móður – onnur tíma ei heim enn
ghettoblásarar og føroysk klæði – alt í senn.
3. Frøast kunnu øll um, at Havnin hon er vár
ólavsøkusiðurin skal liva ár um ár
onga aðrastaðni í hesi víðu verð
er hýrurin so góður, sum tá Ólavsøka er.


text:
Tað var hart og gott - og tað var turt.
Triðja umfar av GIANT Várkappingini bleiv koyrt í gjár. GIANT Várkappingin er ein kapping har tað bara verður kappast í einkultstarti. Kappast verður í fimm kappingum, harav fýra telja.
Vinnarin fær sjey stig, nummar tvey fær fimm stig o.s.fr.
Leiðin gekk úr Havn, gjøgnum Kaldbakstunnilin og síðan skuldu luttakararnir koyra niðan úr Kollafjarðadali, niðan á Oyggjarvegin. Leiðin gekk til Havnar. Komnir til Havnar skuldi koyrast eftir ringvegnum, eftir Strond, og síðan skuldi íðkararnir venda við rundkoyringina við Skansan. Nú vóru bert tríggir kilometrar á mál, sum var við Plantusøluna á Hvítanesvegnum.
Jóhan Jacobsen var dómari ígjár, og eftirsum so fáir luttarar vóru bleiv avgjørt, at tríggir minuttir skuldi verða millum teir tríggjar luttakararnar. Hetta fyri at halda spenningin uppi so leingi sum tilber í longu kappingini.
- Tað var hart og tað var strævi, og tað túrurin um Oyggjarvegin bleiv ikki lættari av at tað var mótvindur allan vegin til Havnar, segði Jan Hjaltalin Olsen eftir kappingina.
Jan gjørdist nummar tvey ígjár, men liggur framvegis á odda í kappingini.
Gunnar Dahl-Olsen vann fjallaeinkultstartin, og liggur á einum samlaðum 2. plássi. Jákup Petur Eliasen hevði runnið FM í hálvum Marathon dagin fyri, og verður hugsað um tað, so var hann kanska stóri sigursharrin ígjár.
Úrslit, 45 km einkultstartur:
1. Gunnar Dahl-Olsen, 1 tími 25 minuttir 59 sekund
2. Jan Hjaltalin Olsen, 1.27.23
3. Jákup Petur Eliasen, 1.32.55
Næsta súkklukapping hjá TSF verður komandi leygardag, leygardagin 12. mai. Tá verður Landavegsúkkling á skránni og tá verður kappast á Sandoynni.
Viðheft er samlaða úrslitið í GIANT Várkappingini 2018.
GIANT várkappingin 2018, samlaða úrslitið.xlsx


text:
Framsýningin letur upp leygardagin 4. september og er opin til leygardagin 2. oktobur. Øll eru vælkomin. Steinprent - grafiski verkstaður Føroya. Skálatrøð 16.
Tuesday, August 31, 2010
I only paint what I feel – framsýning við verkum eftir Peter Carlsen
Peter Carlsen er eitt af listafólkunum, sum seinastu 10 árini javnan hevur arbeitt á Grafiska Verkstaði Føroya. Hetta hevur ikki bara havt við sær eina stóra grafiska framleiðslu við nógvum og góðum verkum. Harumframt hevur hetta merkt, at hann hevur sett sín dám á føroyska list hesi árini. Tí hava vit leingi ynskt at gera eina framsýning við verkum hjá Peter Carlsen. Framsýningin umboðar bæði verk, sum hann hevur skapað í Steinprenti og standmyndir, sum ikki áður eru sæddar her á landi. Á framsýningini, sum er kuraterað av listfrøðinginum Inger Smærup Sørensen, verður listin hjá Peter Carlsens skoðað út frá eini mongd av ymsum kontekstum. Listin hjá Peter Carlsens inniheldur nevniliga so ótrúliga nógv løg og hetta letur upp fyri, at verkini kunnu lesast á serstakliga ymiskan hátt.
Framsýningin letur upp leygardagin 4. september og er opin til leygardagin 2. oktobur. Øll eru vælkomin. Steinprent - grafiski verkstaður Føroya. Skálatrøð 16.
Posted by Listin at 9:17 AM
Labels: Framsýningar, IS, Myndlist
Monday, August 30, 2010
Grafisk symbiosa
Symbiosa
Heitið á hesi lítlu myndini er "Symbiosa", ið kemur úr grikskum (sym: felags og bios: lív) og sum upprunaliga er eitt lívfrøðiligt hugtak, ið sipar til organismur, sum eru treytaðar av hvørjari aðrari og sum tessvegna liva í tættari samveru. Hugtakið verður eisini nýtt í breiðari merking um sera tætta samveru millum menniskju. Smiðjan í Lítluvík er í løtuni karmur um eina poetiska perlu av eini grafiskari listaframsýning hjá einum føroyskum-finskum listafólkaparlagið, sum tykist vera farið í listarliga grafiska symbiosu. Tað er ein av okkara fremstu grafikarum, Marius Olsen (f.1963), ið sýnir fram saman við Ilonu Raipala (f.1980), sum í fjør var í starvslæru í Steinprenti eitt tíðarskeið og tó at stórur munur sjálvandi er á úttrykkinum hjá teimum báðum, eru einstøk verk á framsýningini, har eg eina løtu ivaðist í hvør upphavið mundi vera, hann ella hon.
Ilona
Sum heild er eingin ivi um, at tað snýr seg um ávíkavist eitt mannligt og eitt kvinnuligt upphav, men tað er í grundini ikki lætt at føra fram próvgrundir fyri henda varhuga. Ilona Raipala var við á framsýningini "Steinverur", sum var í Steinprenti í fjør og tá tók hon myndevnisliga støði í parlagnum millum mann og kvinnu. Í mun til framsýningina í fjør, er hennara myndaheimur heldur fjølbroyttari í dag, men summar av myndunum hava enn ein femininan dám sum t.d. tann stóra landslagsmyndin, ið er dekorerað við ljósareyðum hjørtum.
Marius
Myndirnar hjá Marius fevna yvir tað fínliga yvir í tað meira ekspressiva, men allatíðina er góðskan eins framúrskarandi og tøkniligi førleikin er eyðsýndur.
Stílurin er "mariuskur" og eyðkent hansara heilt egni við einføldum landslagslýsingum við onkrum fremmandevni t.d. elsteyrum, ella pílum, ið órógva totala tómleikan. Tó at myndirnar eru so einfaldar sum tær eru, eru tær huglagstungar og løddar av spenningi á ein hátt, ið minnir eitt sindur um myndirnar hjá danska málaranum Vilhelm Hammershøi og um mystisku symbolistisku landsløgini hjá norska Edvardi Munch og finska Akselli Gallen-Kallela. Tú ivast onga løtu í, at hesar myndirnar hava norðurlendskan uppruna við øllum, sum tað inniber av eksistentiellari tyngd og dapurleika. Myndirnar "Máni" og "Linjan" eru millum bestu listaverkini, eg havi sæð yvirhøvur í ár og tey vera bestemt ikki verri av, at tey onkursvegna tykjast skyld Steffani Danielsen. Tær tríggjar myrku myndirnar, ið hanga uppi á loftinum sum ein triptykon, fara ikki frá mær heldur.
Symbiosan hjá Mariusi og Ilonu er væleydnað og verður viðmælt øllum at skunda sær oman í Smiðjuna í Lítluvík áðrenn framsýningin endar 1.september. Framsýningin er opin dagliga frá klokkan 14.00 til 19.00.
(KP)
Posted by Listin at 7:49 AM
Labels: Framsýningar, KP, Myndlist, Ummæli
Sunday, August 29, 2010
Skaldskaparinnar reyði fuglur verður burturfluttur til himmals
Tóroddur í Føroyahúsinum
Heitini er skaldslig og tað eru myndirnar eisini. Hetta er kanska eisini eyðsæð, tá tað eru myndir hjá Tóroddi Poulsen, sum tað snýr seg um. Í dag letur framsýning upp í Føroyahúsinum við verkum hjá fjøllistamanninum, sum fyri kortum gav út frálíku fløguna "Útsýni". Tóroddur Poulsen sýnir m.a. fram myndina við fantastiska heitinum Skaldskaparinnar reyði fuglur verður burturfluttur til himmals, sum bæði er figurativ og abstrakt og sum bæði inniheldur skemt, vektloysi og ta totalt originalu snaringina, ið merkir alt, sum hesin listamaður fæst við. Tey, sum kenna myndaheimin hjá Tóroddi, kenna eisini teir ídnu, smáu súkklararnar, ið eru á veg upp til himmals við reyða fuglinum í búri.
Myndirnar á framsýningini eru allar steinprent, ið eru framleiddar í Steinprenti á Skálatrøð í Havn saman við prentarunum Jan Andersson og Fríðu Matras Brekku. Her hevur Tóroddur arbeitt fleiri ferðir og tilsamans hevur hann gjørt fleiri hundrað prentmyndir, men framsýningini í Føroyahúsinum er avmarkað til eitt úrval av hesum mongu myndum. Myndlistarliga úttrykkið hjá Tóroddi Poulsen er fjølbroytt, men fram um alt eru hetta nýhugsandi, modernistiskar myndir, ið umboða eitt nýbrot í føroyskum myndlistarligum høpi. Listamaðurin sjálvur er sera tilvitaður um hesa støðu. Tað síggja vit m.a. í einari av hansara myndum, har súkklarin lítli brádliga er vorðin størri og sæst í rúkandi ferð at bróta sær veg gjøgnum spinnilvevið, ið liggur oman yvir teirri hugnaligu, fagurlittu føroysku landslagslistini. Á henda hátt torir Tóroddur at vera óskikkiliga ljótur, sublimt vakur, einfaldur banalur og rættiliga torskildur alt ísenn og so er hann demonstrativur modernist, sum er radikalt í móti allari vanahugsan: "Tað søgdu vit ongantíð. Og tí er tað í tøkum tíma, at vit siga tað. Tann, sum ikki sigur sum fyrr, kann siga tað nógv betur..." (s.115 í Sót og Søgn).
Í fleiri myndum endurgevur Tóroddur Poulsen yrkingar, t.d. í eini merkiliga rørandi portrettmynd av einum manni í troyggju, hvørs myndarúm er bygt upp av orðum og skrivaðum reglum. Við grønari, heldur ójavnari skrift stendur: "Eg trívist so væl har eg ikki grynni, blívi eitt sindur vátur, men hvat ger tað tá eg afturfyri fái uppí nógvar skipslastir av spraklandi yrkingum". Framsýningin letur upp í dag, 29.august klokkan 15.00 í Føroyahúsinum á Vesterbrogade 17 A í Keypmannahavn. Tað er Føroyska Listafelagið í Danmark, ið skipar fyri framsýningini, ið verður hangandi til 12.oktober.
Posted by Listin at 9:53 AM
Saturday, August 28, 2010
Kanónlistin
Kanónlist Listkanón
Tað eru eftirhondini fleiri ár síðani táverandi danski mentamálaráðharrin, Brian Mikkelsen, tók stig til eina sonevnda mentanarkanon, tá hann setti sjey nevndir, ið skuldu standa fyri at velja út verk, sum í serligan mun geva eina sterka listarliga uppliving bæði her og nú og sum nevndarlimirnir meta sum óundansleppandi bæði fyri fólk fyrr og sum framhaldandi fara at vera óundansleppandi fyri komandi ættarlið http://kulturkanon.kum.dk/
Hugsanin um at gera ein tílíkan fasittlista innan fyri mentanina byggir sjálvandi á eitt ultrakonservativt hugskotsgrundarlag, men danska mentanarkanónin elvdi til mikið og gott kjak og er hetta ein orsøk til, at vit á Listablogginum eru farnar at spæla okkum við tankan um eina føroyska listakanon. Kjakið kann fara allar vegir, tí góðska er ikki eintýðug og harumframt kunnu vit eisini kjakast í hvønn mun etnisitetur skal hava týdning í spurninginum um bestu føroysku listina.
Vit ætla ikki, at okkara mentanarkanon skal vera eins konservativ ella ambitiøs sum tann danska. Hetta er mest til stuttleika og sum upplegg til kjak og vit byrja við at gera topp 10 listar, sum í summum førum verða til topp 3 ella topp 1 (t.d. yvir bestu føroysku symfoniirnar). Vit billa okkum ikki inn, at vit eru førar fyri at yvirskoða allar listagreinirnar og bjóða tí okkara lesarum at senda inn uppskot. Nú er kvinnuvikan á Listablogginum við at vera av og tí koma vit fyribils við einum uppskotslista yvir bestu føroysku myndlistakvinnurnar. Sum tit síggja eru nøkur pláss á listanum tóm, men øll plássini kunnu sjálvandi diskuterast. Vit eru als ikki fullvísar. Øll eru vælkomin at senda uppskot og viðmerkingar, bæði til topplistan og tann breiða listan yvir føroyskar myndlistakvinnur: Guðrið Poulsen. Halldis Olsen. Frida Zachariassen. Beinta av Reyni. Sigrun Gunnarsdóttir. Annika Hansen. Marita Nattestad. Unn Joensen. Marianna Bjørgheim. Bergithe Johannesen. Fríða Matras Brekku. Erla Marita Askham. Svanhild Strøm. Randi Martin. Astrid Andreasen. Elin Josefina Smith. Anna Kathrina Højgaard. Jóna Rasmussen. Astri Luihn. Annika á Lofti. Marmar (Marianna Mørkøre og Maria Arnell), Rannvá H. Mortensen. Súsan í Jákupstovu. Astrid Mac Donald. Jensina Olsen. Aase Bømler Olsen.
(KP)
Posted by Listin at 10:54 AM
Labels: KP, Kvinnuvika, Myndlist
Friday, August 27, 2010
Føroyskar myndlistakvinnur - seinni partur
Konubrot
Meðan Ruth Smith doyði á lutfalsliga ungum árum, var evnaríku Elinborg Lützen (1919-95) longri lív lagað. Hon byrjaði sína listarligu leið sum myndprýðari í sambandi við barnabókina “Í skýmingini”, har hon teknaði nakrar fínar lýsingar til tær ymsu søgurnar. Hesar myndir hava havt stóran týdning fyri fleiri ættarlið av børnum, ið funnu stóra fragd av at síggja hennara myndir í eini annars rættiliga myndafátæksligari tíð. Listamaðurin Tóroddur Poulsen hevur t.d. nevnt myndirnar hjá Elinborg sum dømi um listarligan íblástur. Tað var linoskurðurin, ið av álvara forloysti hennara framúrskarandi listarligu evni. Við júst hesum grafiska tøkni mentist hon til ein sannan meistara og nú er endiliga bók komin út við frálíku myndum hennara, sum í løtuni verða framsýndar á Norðuratlantsbryggjuni í Keypmannahavn http://www.bryggen.dk/default.asp?news=138&Doc=9 Tað er Bárður Jákupsson, ið hevur kuraterað framsýningina og hann hevur eisini skrivað áhugaverda tekstin í framúr vakra kataloginum.
Kvinnulist
Eftir Ólavsøkuframsýningini 2010 at døma stendur sum heild bara væl til í løtuni við javnstøðu innan føroyska list. Av 38 luttakarum vóru 16 menn og 22 kvinnur og tó at verri enn so øll vóru listafólk, kann staðfestast, at nógvar kvinnur eisini fáast við amatørlistina. Kvinnurnar standa somuleiðis sterkar í ymiskum blandingssjangrum millum móta, film, brúkslist og list (Barbara í Gongini, Marmar, Jóhanna Reginsdóttir av Steinum, Guðrun & Guðrun osfr). Men nøkur av fremstu myndlistafólkunum í føroyska listaumhvørvinum í løtuni eru eisini kvinnur og eru fleiri teirra viðgjørdar her á Listablogginum. Harumframt kann leggjast aftrat, at kvinnur í løtuni sita rættiliga nógva staðni í skipanum, ið hava stóran týdning fyri listina. Í Heystframsýningini er Hansina M. Iversen forkvinna, Jenny Petersen er leiðari á tjóðpallinum, Malan Marnersdóttir er forkvinna í Listafelagnum, eins og mentamálaráðharrin, Helena Dam á Neystabø, ikki at forgloyma, er kvinna og tað eru vit á listablogginum í allari beskeðinheit altso eisini.
Tóvirki
Í sjeytiárunum síggjast nøkur dømi uppá tað, ið heldur niðurlátandi verður nevnt “kvinnulist” og tað er eyðsýniliga list, sum snýr seg um serlig kvinnulig viðurskifti, um kvinnukynið og um kvinnuligan sexualitet. Stílurin er at sammeta við sonevnda fólkalist, kollveltingarlist ella politiskt monumentalmálarí, har boðskapurin ofta er ógvuliga kontantur. Hesar myndirnar eru fullar av súmbolum, t.d. stingur kvinnumerkið, ella kvinnunevin seg fram her og har í myndunum. Nógvar av hesum myndunum eru seymaðar, applikeraðar ella vevaðar. Og kanska er tað tí, at tað meira snúi seg um boðskap enn um listarligt innihald og góðsku, at tekstil-listin síðani fekk ringt orð á seg og tað er spell, tí nakrar listakvinnur eru, ið skapa serstakliga áhugaverda tekstil-list.
Sansaligar ovursjónir
Sum áður nevnt eru kvinnurnar veruliga farnar at taka seg fram innan myndlistina í Føroyum. Hyggja vit t.d. at tí yngra ættarliðnum, eru nøkur av teimum mest spennandi listafólkunum konufólk og tað sama er galdandi fyri miðættarliðið. Her er Hansina M. Iversen ein av frontkvinnunum, hvørs nonfigurativu myndir ørkymlaðu føroyskir listaáskoðarar í nítiárunum, men sum nú hava fingið alsamt fleiri viðhaldsfólk. Vit hava verið von við, at myndlistin onkursvegna ímyndar ella umboðar okkara umhvørvi og tí tóktist tað helst løgið at standa framman fyri myndum, ið ikki umboða annað enn seg sjálva. Myndirnar hjá Hansinu mennast alla tíðina og broytast. Hon luttekur javnan á framsýningunum, sum Heystframsýningin hevur í Listahøllini á Skipasmiðjuni og hon var eisini við á frálíku framsýningini "Býarløg" í Müllers Pakkhúsi (2009), har myndir hennara hingu sum sansaligar ovursjónur á endavegginum. Myndirnar hjá Hansinu eru enn nonfigurativar við rundleittum formum og listakvinnan arbeiðir enn við rúmdini, ið gerst alsamt meira víðkað og samansett. Men í mun til áður tykjast nýggju myndirnar hesa ferð meira slættar við denti á flatanum. Litirnir eru gløðandi heitir, myrkabrúnt við einum næstan ósjónligum bláum farra, ið svalir og javnvigar í mun til tann appilsingula og reyða litin vinstrumegin í myndini. Í miðgrundini liggur ein heitur sóljugulur, rundleittur formur á skák í spenta myndarúminum, ið sýnist vera á tambi sum beint áðrenn eina spreinging av onkrum slag.
Mynd hjá Hansinu Iversen
Altjóða støði
Í Norðurlandahúsinum fyrrakvøldið (25.august) helt listakvinnan Rannva Kunoy ein ómetaliga áhugaverdan fyrilestur, har hon vísti ymsar myndir, meðan hon greiddi frá sínum listarliga undirstøðið frá Picasso, Willem de Kooning, Andy Warhol, Christopher Wool osfr. Rannva Kunoy er ein av okkara allarbestu listakvinnum, sum í løtuni er í ferð við at skapa sær eina altjóða karrieru innan listina. Hon hevur sýnt fram sínar myndir í Norðurlandahúsinum í alt summar og nú sunnudagin verður framsýningin tikin niður. Nógv kjak hevur verið í kjalarvørrinum á hesi framsýning, sum er eins øðrvísi og slóðbrótandi og tann fyrsta serframsýningin, sum Rannva hevði í Listasavninum sum bert 23 ára gomul.
Innan heimslistina hevur málningurin sum kunnugt verið deyðadømdur fleiri ferðir. Men hóast minimalisma, installatiónslist, bad painting og hvat tað eitur alt, eru heiti á myndlistarákum, ið onkursvegna hava verið tekin um myndakreppu, er myndin í dag eins livandi partur av myndlistini sum nakrantíð. Hetta kunnu vit í øllum førum vissa okkum um á framsýningini hjá Rannva Kunoy, samstundis sum vit kunnu ásanna, at myndlistin als ikki hevur staðið í stað í teirri konseptlistarligu menningini. Samtíðarlistin er sum heild vorðin heldur torfør at fata, tí hon er kontekstuell, tá hon relaterar, kjakast og finnst at samstundis sum hon er tung av týdningum innan sera ymisk øki, antin tað er politiskt, sosialt, lingvistiskt, filosofiskt, semiotiskt ella okkurt heilt annað. Í amerikanskari fagurfrøði hevur ljóðað: What you see is what you get, men nú er í mongum føri beint tvørturímóti. Um tú t.d. hyggur eina løtu at einari av myndunum hjá Rannva Kunoy sært tú tað, sum tú ikki sást fyri løtu síðan eins og tú kanska sært tað, tú í grundini ikki sært, meðan tú møguliga ikki ert vís í, at tú sært tað, sum tú í veruleikanum sær. Men tað krevjast ikki serligir førleikar til tess at kunna uppliva hesar myndirnar og listakvinnan bjóðar eisini áskoðaranum at vera vælkomin til at møta hennara myndum við teirra egnu upplivingum: ”Tað, sum áskoðararnir bera við sær í teirra tulking av myndunum, er eins umráðandi sum tað, eg geri við løriftið”. Og tað er veruliga ein sannroynd, at myndirnar broytast, gevur tú teimum gætur eina løtu. Sum skýggjkendar formatiónir spreiðast og savnast tær í huga áskoðarans til alskyns myndevni; ein kanin, ein kona og eitt høvd umbroytast meðan tú hyggur og brádliga hómar tú eisini í summum myndum bókstavir og brot av orðum, ið daga fram úr myndarúminum.
Frá framsýningini í Norðurlandahúsinum
Ein av stóru linoleumsskurðunum hjá Halldis Poulsen
Tær ungu
Listarliga eru vit í løtuni á ein hátt stødd í eini gulløld soleiðis at skilja, at vit ongantíð áður hava havt so nógv dugnalig, útbúgvin føroysk listafólk. Hetta er ikki minst listakvinnunum fyri at takka og eg havi verri enn so nevnt tær allar. Aðrastaðni á Listablogginum stendur ummæli skrivað um "INNRÁS" og av "Under & Under", har eg m.a rósi listakvinnunum, Halldis Olsen og Silju Strøm, ið tó at tær eru ungar, longu sýna ein serstakliga búnan hugburð í teirra listarliga úttrykki, sum gevur sera góðar vónir fyri framtíðina.
Dygd
Í nógvum listasøvnum kring heimin eru lutfalsliga fáar listakvinnur umboðaðar í mun til listamenninar og soleiðis er støðan helst eisini, um vit hyggja at Listasavninum. Støðan speglar sjálvsagt samfelagsstøðuna, har menninir serliga fyrrr í tíðini í størri mun hava dugað at tikið sær tíð og pláss til listina í mun til kvinnurnar, ið hava tikið sær av heiminum. Henda sannroynd nervar meg ikki tað minsta og eg haldi i grundini, at vit eru komin alt ov langt til yvirhøvur at umhugsa kynskvotering innan listina. Kvinnurnar eru ivaleysa sterkar til at klára seg uttan tílíka eyðmýking. Á Listasavninum skal tað ikki snúgva seg um hvat kyn listafólkini eru, ella hvørja trúgv og politiska hugsan listafólkini hava. Tað skal heldur ikki snúgva seg um støðu listafólksins í listastríðnum. Í grundini skal tað ikki snúgva seg um nakað sum helst annað enn um dygdarlist.
(KP)
Mynd hjá Silju Strøm
Posted by Listin at 4:43 PM
Labels: KP, Kvinnuvika, Myndlist
Subscribe to: Posts (Atom)


text:
- Tíðindi, mentan og ítróttur
Forstjórin farin til arbeiðis
Nýggi forstjórin í sjúkrahúsverkinum, Jóanis Erik Køtlum, hevði sín fyrsta arbeiðsdag í gjár.
Forstjórin, sum eisini er stjóri á Landssjúkrahúsinum, fer fyrstu dagarnar at seta seg inn í leiðsluuppgávur á Landssjúkrahúsinum, fíggjarviðurskifti, depilsleiðslur og at vitja deildirnar.
Seinni í hesum mánaðinum er ætlanin at vitja á Klaksvíkar sjúkrahúsi og Suðuroyar sjúkrahúsi, skrivar heimasíðan hjá Landssjúkrahúsinum.
Jóanis Erik Køtlum hevur fyrr starvast 15 ár í føroysku heilsuverkinum, bæði á Landssjúkrahúsinum og í Heilsumálaráðnum. Hann hevur eisini verið stjóri í heilsuverkinum í Grønlandi.
Nýggi forstjórin er evsti stjóri hjá umleið 1100 starvsfólkum í føroyska sjúkrahúsverkinum.
Sí eisini


text:
KÍ nevndin er skipað fyri 2018
Aðalfundur var mánakvøldið
Á aðalfundinum var m.a. nevndarval, sum tað er á hvørjum ári. Sama nevnd, sum hevur sitið seinasta árið, bleiv afturvald. Roknskapurin bleiv lagdur fram og kundi leiðslan fegnast um, at hava yvirskot á botnlinjuni.
Leiðslan í KÍ er nú mannað soleiðis:
Tummas Lervig, formaður
Rúni Heinesen, næstformaður
Hilmar Danielsen, ábyrgdarfólk fyri fíggjarmál
Margit G. Joensen, skrivari og ábyrgdarfólk fyri ungdómsfótbólt
Jórun Jacobsen, ábyrgdarfólk fyri hølum


text:
Ávirkan av aling á umhvørvi
Í verkætlanini verður kannað, hvussu lívrunna tilfarið frá alibrúkum ávirkar botnin og sjógvin nærhendis alibrúkum.
Kanningarnar fara fram í Kaldbaksfirði, har ringrásin hjá lívrunnum tilfari verður kannað. Tilføring av lívrunnum tilfari, flutningur niður á botn, flutningur við streymi, roting niðri á botni, í hvønn mun ymisk evni seyra ímillum botnin og sjógvin og hvussu tað ávirkar trivnaðurin hjá alifiski.
Ætlanin er at gera kanningina so fullfíggjaða, at tað verður møguligt, út frá nøkrum fáum upplýsingum, at meta um hvussu støðan er á øðrum aliøkjum aðrastaðni.
Verkætlanin byrjaði í 2006 og fer fram á Fiskirannsóknarstovuni, í samstarvið við aðrar stovnar. Fíggjarligur stuðul er latin av oljufeløgunum Statoil, Cheveron Texaco og Geysir, umfamt P/F Fiskaling og Granskingarráðnum.
Meira kunning
Meira fæst at vita við at venda sær til:
Gunnvør á Norði, PhD-lesandi, Fiskirannsóknarstovan/Náttúruvísindadeildin.
Eilif Gaard, granskari/adj. lektari, Fiskirannsóknarstovan/Náttúruvísindadeildin.
Knud Simonsen, lektari, Náttúruvísindadeildin.


text:
Farna vikuskfiti vórðu heimsins kendastu filmsvisðislønir, Oscar, handaðar í Hollywood. Oscarvirðislønirnar eru tær kendastu, tí so nógv hyggja at tiltakinum, sum verður sjónvarpað til mest sum allan heimin. Umframt at fáa nógvar hyggjarar, elvir ein Oscartilnevning eisini til, at filmar verða sjónligir og vaksa í virði sum vøra á marknaðinum.
Umframt Oscar verða eisini aðrar virðislønir handaðar í øðrum londum.
Í næsta grannalandi okkara, Íslandi, vóru samstundis handaðar filmsvirðislønir, sum hava navnið Edda. Í ár var tað serliga ein filmur, sum sópaði veitsluborðið og streyk avstað við tólv Edda virðislønum. Tað er filmurin Vonarstræti, sum er um íslendsku bankakreppuna, tá alt landið fór av knóranum. Her sæst Hera Hilmarsdóttir sum kvinnuligi høvuðsleikarin Eik í filminum Vonarstræti, ið hevur enska heitið Life in a Fishbowl.
Sama vikuskifti handaðu tey í Fraklandi César-virðislønina, sum í sjey førum fór til franskt-móritanska filmin Timbuktu, sum er upptikin í Oualata, har suðuri í Móritana, haðani leikstjórin Abderrahmane Sissako er.
Spildurnýggi filmurin Timbuktu fekk eisini heimskirkjuligu filmsvirðislønina Prix du Jury Œcuménique, sum filmar við einum kristnum boðskapi hava fingið síðani 1973. Týski leikstjórin Fassbinder fekk kirkjuligu virðislønina í 1974, russiski Tarkovskij hevur fingið hana fleiri ferðir og danski Thomas Vinterberg fekk kirkjuligu virðislønina fyri filmin Jagten í 2012. Teir báðir virðisløntu filmarnir, íslendski Vonarstræti og franskt-móritanski Timbuktu, verða sýndir í Filmsfelagnum í vár. Skráin sæst á heimasíðuni hjá Havnar Bio og á Facebook vangamyndini hjá Filmsfelagnum.


text:
Ellivu mánaðir eru farnir síðani kanningar fyri CTD-sjúkuna vórðu settar í verk. Alment tilboð varð bjóðað fram, og umleið 26.000 føroyingar eru kannaðir. Hetta er helmingurin av íbúgvatalinum í Føroyum. Talan er um persónar í øllum aldri og kring alt landið. Blóðroyndir verða sendar til Screening-Labor í Hannover, Týsklandi.
Higartil eru staðfestir 119 tilburðir av CTD-sjúkuni. Av teimum búgva fleiri í Danmark, og sjey persónar eru deyðir á ungum aldri, sum høvdu sjúkuna CTD.
Kanningar í øðrum londum
Í tíðarskeiðinum er eisini vorðið gjørligt at lata seg kanna fyri CTD í Danmark, Íslandi og Noregi. Harumframt hava fleiri útisetar nýtt høvið at lata seg kanna, tá tey hava vitjað í Føroyum.
Tilmæli um at lata seg kanna
Sjúkueyðkennini eru ymisk og ikki altíð so eyðsýnd. Heilsuverkið mælir tí øllum til at lata seg kanna fyri sjúkuna.
Framhaldandi møguleiki at lata seg kanna fyri CTD-sjúku
Til ber at fáa tikið eina blóðroynd á teimum trimum sjúkrahúsunum; á Lækna- og heilsumiðstøðini í Gøtudali og á Heilsumiðstøðini í Vági. Kostnaður fyri kanningina er 100 kr.
Til ber at lata seg kanna hesar tíðir:
Landssjúkrahúsið
Mikudagar – fyribils 20. okt. – sí nærri á www.hmr.fo
Til ber at taka nummar millum kl. 16:00 til 17.30.
Royndir verða tiknar á B1 – skráseting til vinstru við inngongdina til forhøllina.
Klaksvík mán-frí kl. 08.00-10.00
Gøta hós kl. 08.15-09.30
Tvøroyri mán-frí kl. 08.00-13.00
Vágur týs og hós kl. 09.00-11.00
Praktisk viðurskifti
Tað er ikki neyðugt at fasta, áðrenn blóðroyndin til carnitin-máting verður tikin.
Gjaldast skal kontant 100 kr.- tikið verður ikki ímóti gjaldskorti.
Persónar, ið hava ávísing frá kommunulækna, kunnu framhaldandi fáa ókeypis kanning. Ávísing verður bert givin, um persónur hevur sjúkueyðkenni ella er í familju við ein, ið hevur fingið staðfest CTD-sjúkuna (talan skal verða um systkin, børn hjá systkjum, systkinabørn ella trímenningar).
PKU-kort
Sum eitt eyka átak varð um ársskiftið eisini farið undir at kanna carnitin-innihaldið í PKU-kortunum, ið liggja á Statens Serum Institut í Danmark.
Talan er um blóðroyndir av nýføðingum, ið eru føddir í Føroyum í tíðarskeiðinum januar 1990 til hálvan mars 2003. Úrslitini fyri tíðarskeiðið mars 2003 til august 2007 eru roknaði og kannaði umaftur. Persónar føddir í Føroyum eftir 2007 eru kannaðir fyri CTD við PKU-kortinum.
Miðskeiðis í september 2010 vóru umleið 9.000 PKU-kort kannaði aftur til 1990. Ætlanin er at halda fram við hesum kanningum aftur til og við 1986, og verður tað ætlandi liðugt umleið ársskiftið.
Kanningar av PKU-kortunum hjá nýføðingum verða mettar at verða umleið 85% álítandi, tí carnitin-støðið hjá einum nýføðingi kann verða ávirkað av carnitin-innihaldinum hjá mammuni.
Kelda: www.hmr.fo


text:
Mentu appir við køksborðið
Á summri 2013 byrjaðu tríggir ungir garpar, at menna appir, heimasíður o.a. í køkinum hjá einum okkara í Aarhus - nógv er hent síðani.
Fyrsta útgáva hjá Beak varð Mannakorn, ið er ein einføld iOS app, har ein kann hava hundraðtals bíbliuvers á fartelefon síni. Vit løgdu stóran dent á, at appin skuldi verða løtt at brúka, og at hon samstundis sá gott út. Mannakorn varð sera væl móttikin, og vísti hetta okkum at vit dugdu eitt ting ella tvey.
“Design is not just what it looks like and feels like. Design is how it works.” - Steve Jobs
Ein góð samanseting
Garparnir eru allir í Danmark, har teir hava fingið sær útbúgving innan sniðgeving, forritan og KT. Levi er útbúgvin bachelor í IT-Produktdesign frá Aarhus Universitet og hevur vitan innan user experience design og usability. Virgar hevur útbúgving í Computer Science og tekur sær av allari tungari forritan og systemuppsetan. Pól Andrias hevur lokið multimediedesign útbúgving í 2014, við frískastu vitan innan sniðgeving og heimasíðuforritan.
Saman eru vit eitt sterkt toymið.
"Innovation is not just about technology, it’s about how it improves everyday life." - Samsung
Fokus okkara
Vit elska góða sniðgeving og ting, ið eru einkult og góð at brúka. Vit ynskja altíð, at hava fingurin á pulsinum og hyggja eftir hvør nýggj trend kemur fram, og hvør tøkni er á marknaðinum. Við at prøva nýggjar spennandi hentleikar, kunnu vit sniðgeva og forrita nýmótans loysnir, ið rigga á øllum nýmótans eindum, so sum teldum, teldlum og á smarttelefonum.
Búmerkið
Beak er enskt og merkir ‘nev’ ella ‘nevið’ á føroyskum. Búmerki hjá Beak er inspirerað av Føroyum og føroysku náttúruni. Sjálvt búmerkið hevur skapið av nevinum á lundanum í hvítum formi. Blái rundingurin aftanfyri nevið er ímyndin av sjógvi.
Nú
Í dag hevur Beak kontór á Toftum í Føroyum. Virksemi okkara er blivið munandi størri síðan vit sótu runt um køksborðið og tøppaðu á knøttarnar. Vit ynskja altíð, at gera okkara besta og at levera loysnir, ið vit kunnu verða stoltir av.


text: Umboðsmaðurin hevur viðgjørt eina klagu um grundarlagið fyri og handfaringina av einari skrivligari ávaring, sum ein lærari fekk frá Vinnuháskúlanum. Skrivliga ávaringin var givin fyri brot á loyalitetsskylduna og vantandi samstarvsvilja. Ávaringin varð kærd til Vinnumálaráðið, sum staðfesti avgerðina. Umboðsmaðurin hevði onga viðmerking til, at Vinnuháskúlin valdi at geva klagaranum eina skrivliga ávaring fyri brot á loyalitetsskylduna. Umboðsmaðurin helt tað tó ikki vera nøktandi, at Vinnuháskúlin ikki neyvt grundgav fyri, hvat leiðslan meinti við vantandi samstarvsvilja. Av tí at so long tíð var fráliðin, síðani ávaringin var givin, valdi umboðsmaðurin ikki at gera meira við henda spurningin. Umboðsmaðurin helt tað ikki vera nøktandi, at Vinnumálaráðið ikki hevði skrásett tey skjøl, sum klagarin handaði Vinnumálaráðnum á einum fundi. (j.nr. 200900115)


text:
Varðin Pelagic á Tvøroyri kolað upp
Um 10-tíðina í morgun kom frábóðan um, at eldur var í Varðanum Pelagic á Tvøroyri. Maskinmenn, sum gjørdu ymiskt viðlíkahald og annað, varnaðust nógvan royk og so var at fáa fólk út.
Eldurin hevur kolað at kalla alt virkið upp. Alt frá frystigoymsluni og úteftir er brent.
Brimil er komin á Tvøroyri og hevur síðan á middegi spulað vatn á eldin í Varðanum Pelagic saman við brandbilum. Og um 13.45 tíðina kom eisini Triton á Tvøroyri at hjálpa til við at sløkkja.
Umborð á Smyrli seinnapartin av Havnini vóru fleiri brandbilar úr Havn og frá Vága Floghavn.
Tjaldrið og Samson eru eisini farnir suður á Tvøroyri at hjálpa til.
Ammoniak er í goymsluni á Varðanum Pelagic. Roykurin er vandamikil at anda í seg. Løgreglan bað tí fólk á Tvøroyri, Trongisvági og í Líðini um at fara frá húsum og søkja suðureftir.
Íbúgvar eiga at halda seg burtur, inntil nærri boð koma frá politinum. Politiið sigur, at ættin er soleiðis, at fólk á Tvøroyri, Trongisvági og í Líðini verða biðin um at søkja suðureftir.
Miðnámsskúlin í Hovi er opin og eisini Vágs Høll og VB-húsið, har kunnu fólk fara.
Skúlabørn og lærarar í Tvøroyrar skúla eru eisini farin úr skúlanum. Finn Thomsen, skúlastjóri, greiðir frá. at allir næmingar eru farnir úr skúlanum og eru úti við Minnisvarðan á Torvheyggi – næmingarnar hava tað gott og eru tryggir.
Jón Klein Olsen, varapolitiinspektørur, segði við Kringvarpið seinnapartin, at nú er eldurin um at vera køvdur.
– Virkið er illa brent, og takið, sum vendir út móti sjónum, stendur nú til at rapa, sigur Jón Klein Olsen.
Hann kann framvegis ikki siga nakað um, nær tvøráfólk sleppa heimaftur.
– Fyrst mugu vit kanna, hvussu nógv ammoniak er likið út, og hvussu tað hevur ávirkað umhvørvið, sigur Jón Klein Olsen.
Eldsbrunin er ein dyggur smeitur fyri tey 175 starvsfólkini, sum dagliga starvast á virkinum.
Tað fer minst at taka eitt hálvt ár at byggja virkið upp aftur.
Sambært roknskapinum stóð virkið í 251 milliónum í roknskapinum frá 2015, og síðani tá eru nýíløgur gjørdar, so virkið undan eldinum hevði eitt virði við øllum á minst 300 milliónir krónur.
Kelda: Suðuroyarportalurin, VP o.fl.


text:
10. Mar 2018
Sunnudagin 11. mars fara okkara estetisku kappingarlið aftur í eldin til 2. steypakapping, sum verður í Ítróttarhøllini í Runavík. Kappingin byrjar kl. 13.00, tá pinkur og smágentur fara at kappast. Uml. kl. 15.30 fara gentur, kvinnuunglingar og kvinnur at kappast. ...
28. Feb 2018
Á leinkjuni niðanfyri ber til skráseta ársnálir, um íðkari hevur íðkað fimleik í Fimleikafelagnum Ljósinum í 5, 10, 15, 20, 25, 30 ár.Seinsta freist at skráseta ársnálir er mikudagin 15. mars. Skráset ársnál her ...
18. Feb 2018
2. steypakapping fyri stig, 4, 5 og 6, kvinnuunglingar, kvinnur, piltar, smádreingir dreingir, mansunglingar og menn var leygardagin 17. februar í Fimi í Havn. Ljósið luttøk í kappingum hjá stig 4 og 5, kvinnuunglingum, kvinnum, piltum, smádreingjum og dreingjum. Á...
16. Feb 2018
Steypakappingin, sum skuldi vera Í Runavík um vikuskiftið, er flutt til Havnar og verður leygardagin 17. februar í Fimi. Bólkarnir, sum skulu kappast eru kvinnur, kvinnuunglingar, menn, mansunglingar, dreingir, smádreingir, piltar (9 ár og eldri)...
04. Feb 2018
1. steypakapping fyri stig, 4,5 og 6, kvinnuunglingar, kvinnur, piltar, smádreingir dreingir, mansunglingar og menn var leygardagin 3. februar í Fimi í Havn. Ljósið luttøk í kappingum hjá stig 4 og 5, kvinnuunglingum, kvinnum, piltum, smádreingjum...
02. Feb 2018
Leygardagin 3. februar verður 1. steypakapping í amboðsfimleiki í Fimi í Havn. Steypakappingarnar eru skipaðar soleiðis, á kvinnusíðuni verður kappast í forskotnari barr og lop, og á mannfólkasíðuni verður kappast í beinsveiggj, gólv og ringum. ...
28. Jan 2018
Leygardagin 27. januar var 1. steypakapping í estetiskum fimleiki í Høllini á Hálsi. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur. Ljósið hevði fýra lið við, hjá pinkum, smágentum, gentum og kvinnum....
26. Jan 2018
Leygardagin 27. januar verður 1. steypakapping í estetiskum fimleiki í nýggju høllini á Hálsi. Kappingin verður í tveimum umførum, har pinkur og smágentur fara á gólvið kl. 13.00 og gentur, kvinnuunglingar og kvinnur umleið kl. 15.30. Ljósið luttekur við liðum í bólkunum...


text:
Fyrsti siður:
Okkara felags vælferð eigur at koma fyrst; persónlig heilsubót er treytað av AA-samanhaldi.
Annar siður:
Viðvíkjandi bólkinum er bara ein endaligur myndugleiki - ein kærleiksfullur Gud, soleiðis sum Hann gevur seg til kennar í samvitsku bólksins. Leiðarar okkara eru bara tænarar, sum nógv verður litið til; teir ráða ikki.
Triði siður:
Tann einasta treytin fyri at gerast limur í AA er ynskið um at halda uppat við at drekka.
Fjórði siður:
Hvør bólkur eigur at vera sjálvstøðugur uttan í málum, sum ávirka aðrar bólkar ella AA sum heild.
Fimti siður:
Hvør bólkur hevur bara eitt høvuðsendamál - at bera boðskap sín til alkoholikaran, sum enn pínist.
Sætti siður:
AA-bólkurin eigur ongantíð at lata fíggjarligan studning ella læna navnið AA til nakað skylt endamál ella nakra fremmanda fyritøku, so at ikki peningur, ognir og virðing fáa okkum burtur frá sanna endamáli okkara.
Sjeyndi siður:
Hvør AA-bólkur eigur at vera heilt sjálvbjargin og ikki taka ímóti íkasti uttanífrá.
Áttundi siður:
AA eigur at verða verandi óyrkislært, men miðstøður okkara kunnu hava serútbúgvið starvsfólk.
Níggjundi siður:
AA sum slíkt eigur ongantíð at verða skipað; men vit kunnu gera arbeiðsnevndir ella stjórnir, ið hava beinleiðis ábyrgd mótvegis teimum tær arbeiða fyri.
Tíggjundi siður:
Anonymir Alkoholikarar taka ikki støðu til spurningar uttan fyri Felagsskapin; tí eigur AA-navnið ongantíð at verða drigið inn í alment kjak.
Ellivti siður:
Upplýsingarpolitikkur okkara er bygdur á atdráttarmegi meira enn á lýsing; vit mugu altíð halda fast um persónligt navnloysi í samband við bløð, útvarp, sjónvarp og film.
Tólvti siður:
Navnloyna er tað andaliga støðið undir øllum siðum okkara og minnir okkum støðugt á at lata grundreglurnar ganga fram um tað persónliga.


text:
Runt um í landinum liggja snørdir hoyposar, har bøndur hava hoyggjað við traktori. Lagdir á rað, tykjast posarnir sum tanngarðar úr ævintýrinum hjá Karius og Baktusi. Hjá útlendingum er tað kanska eitt annarleiðis ævintýr, at koma um gyrðingarnar og læra munin á tí, sum kanska, kanska ikki, er innangarðs og uttangarðs.
Hesar nýggju Føroyar dagaðu fyri mær, tá eg á Hagstovuni um dagarnar sá eitt yvirlit, ið sýndi føroyingar, ið ikki eru føddir í Norðurlondum, kanska eini 8% av samlaða fólkatalinum. Til dømis 82 fólk úr Afrika, um vit ikki telja teir 31 føroyingar við, sum eru føddir í Etiopia, 71 fólk úr Teilandi, 66 fólk úr Filipsoyggjum og 65 fólk úr Asia annars. Abstraktu tølini blivu heilt ítøkilig, tá eg sá permuna á nýggjari kristnibók, sum Ingi Sørensen hevur tikið av fýra føroyskum børnum í heimabundnum troyggjum á gólvinum í Listaskálanum. Fyrsta heita almenna vælkomuheilsan eg havi sæð.
Enn eitt ítøkiligt dømi um at Føroyar eru opnar og vilja fevna heimin, sæst á vegginum á Skipasmiðjuni í Havn, sum nú eitir Mest. Har eru pólsk boð til pólskar arbeiðarar um, hvar nýskorðið jarn skal leggjast.
Umframt pólsku skeltini á Skipasmiðjuni er eisini ein pólskur bloggur http://havnar.blogspot.dk/ sum javnan ber tíðindi úr Føroyum. Myndirnar á pólska Føroyablogginum eru so framúr.
Og komin til Føroya ber til at venja handicap í golf, sum hesin ferðamaður gjørdi fram við vegnum í síðum grasi og nógvum vindi.
Men Forboðsføroyar síggjast eisini úti í óbygdum. Meðan bannað er at dálka drekkivatnið, er ikki bannað at taða bøin longur niðri, har øll kríatúr bíta gras.
Ómælandi veðrar ganga spurnir við vegjaðaran. Teir høvdu allir hug at amast og nálgast í svalliga lotinum. Mangt er, sum ikki var, innan nýggju føroysku tanngarðarnar. Men her í nýggju Føroyum er rúm fyri øllum.


text:
Niels Petersen
16.07.2016 - 18:25
Ítróttur > Ítróttur > Kappróður
Stórur spenningur hevur verið hjá 10 mannaførunum í ár. Eysturoyingur vann allar róðrarnar fram til Vestanstevnu, tá Drekin Reyði hálaði seg fram um teir. Á Fjarðastevnu í dag var søgan meinlík teirru á Vestanstevnu, men hesaferð var tað Ormurin Langi sum megnaði at yvirhála Eysturoying.
Ormurin Langi og Eysturoyingur fóru skjótt frá hinum báðum bátunum, og hóast bæði Havnarbáturin og Drekin Reyði hálaðu seg inn át teir fremstu móti endanum, so var tað tó ongantíð nóg mikið til at hótta teir. Kappingina millum Ormin og Eysturoying vann Ormurin við einum lúsa hundraðparti.
Nú er tað bara Havnarbáturin sum manglar at vinna ein av róðrunum í ár. Men tað skal tó nógv til, at Eysturoyingur ikki vinnur meistarheitið í ár.
Úrslit og tíðir
1. Ormurin Langi 04:36.15
2. Eysturoyingur 04:36.16
3. Havnarbáturin 04:38.14
3. Drekin Reyði 04:40:04


text:
Katla og Stina fáa sær detektivstovu
Katla og Stina fáa sær detektivstovu
Ein drongur verður burtur á strondini, ...
Ein drongur verður burtur á strondini, og Katla og Stina seta sær fyri at finna hann. Hvat man vera hent honum? Krabbabók á 4. torleikastigi
Katla og Stina og kavamaðurin Ísakur er...
Katla og Stina og kavamaðurin Ísakur er fjórða bók um tær báðar Katlu og Stinu, sum eru detektivar. Í hesari bókini ...
Fjórða bókin um tær báðar Katlu og Stin...
Fjórða bókin um tær báðar Katlu og Stinu, sum hava egna detektivstovu
Katla og Stina og sjokulátatjóvarnir er...
Katla og Stina og sjokulátatjóvarnir er sjálvstøðugt framhald av Húsini í súreplagarðinum og Katla og Stina kanna má...


text:
Útgivið tann: 10.01.2014
Hjá fyri á og í (Marius Staksberg)
Skrivað hevur: Jógvan Andersen
Tá ið talan er um eitt nú ognarviðurskifti, brúka vit ofta fyrisetingarliðir við hjá, t.d. bilurin hjá Hanusi og bókin hjá Karini, men eisini tá ið talan ikki beinleiðis er um ogn, t.d. hugsanin hjá Hanusi ella fyrimyndin hjá Karini. Men í sambandi við kropspartar sum armar og bein hevur tað vanliga verið at nýta fyrisetingarnar áella í - sum tað nú hóskar best innihaldsliga. Vit kunnu siga t.d. nøsin á manninum, hárið á gentuni og hjartað í dreinginum. á og í eru framvegis vanlig í sambandi við kropspartar, men í dag er tað eisini vorðið vanligt at brúka hjá í hesum sambandi, so vit fáa orðingar sum armurin hjá manninum, hárið hjá gentuni og hjartað hjá dreinginum. Tað sama er galdandi, tá ið talan er um dýr, t.d. halin hjá kettuni fyri halin á kettuni. Hetta er rættiliga nýtt í málinum, og tað ber minni enn so altíð til at skifta á um við hjá. Hóast summi siga hárið hjá gentuni, er tað neyvan nakar, sum sigur hárið hjá høvdinum; tá munnu øll framvegis brúka á. Og bestu ráðini munnu vera at halda fast við í og á í hesum førum.


text:
Í Hattarvík í Fugloy livdu einaferð í gomlum døgum tríggir menn, ið kallaðir vóru Hálvdan Úlvsson, Høgni Nev og Rógvi Skel. Hálvdan Úlvsson var sterkastur av teimum, tí hann orkaði at lyfta ein stein, sum enn sæst í haganum har og er kallaður “Hálvdans Úlvssonar hav”; steinurin er átta alin ummáls eftir tjúktini og 10 alin ummáls eftir longdini.
Hesir tríggir, ið nú eru nevndir, vóru eitt heystið á fjalli við øðrum fugloyingum. Sum venja er til, hevði hvør maður seyðbond við sær; seyðbondini vóru ikki samlitt og heldur ikki javngóð, og kom tí til ilnar millum rakstrarmenninar, at hvør ognaði sær tey bestu. Men av tí at hesir tríggir menninir, ið áður eru nevndir, hildu saman, tordu hinir ikki at forða teimum at taka bestu seyðbondini. Hesir tríggir sóu nú, at teir bóru yvirluta yvir hinar, og tað datt teimum tá í hug, at høvdu teir vilja til tess, tá stóð tað í teirra valdi at leggja undir seg fyrst Fugloy, og síðani, um teir fingu nakrar í lið við sær, allar Føroyar; og ikki var leingi eftir at bíða, at teir løgdu ráð saman at fremja tað í verki, ið fyrr bert hevði verið um hugsað. Men tað sóu teir, at skuldi tað alt væl ganga, ið teir høvdu í hyggju, so máttu teir vera vápnaðir, og tí sendu teir bræv til kongs og bóðu um svørð. Haðani kom tað svar aftur, at føroyingar vóru friðardýr, og tí nýtti eingin svørð í Føroyum. Men teir vóru treiskir og vildu ikki gevast; teir skrivaðu kongi aftur og greindu so frá, at ikki var friður í Føroyum fyri útlendskum ránsmonnum, sum kundu herja á fólk og drepa, áðrenn nakran vardi. So er at vera treiskur; - tá fingu teir svørð.
Nú skal nevna við navni fjórða mannin í Hattarvík; hann æt Sjúrður við Gellingará; hann var sum hinir tríggir stórur og sterkur; men í tí var hann ólíkur hinum, at hann var spakligari og stillisligari enn teir, og sjaldan var hann ráðaleysur; hann var ríkur bóndi. Sjúrð hendan vildu hinir tríggir fáa í fylgi við sær; men tá ið teir høvdu tosað við hann um tað, hevði hann altíð først undan og sligið tað upp í glens; hann hevði tvær orsakir til at gera so; onnur var, at honum líkaði ikki tað, sum teir ætlaðu sær, men hin orsøkin var, at hann stutt fyri tað í Gøtu hevði sæð eina gentu, dóttur ríka bóndans “niðri við Hús”. Hon-um leitst væl á gentuna, so væl, at tá ið hann var heim aftur komin til Fugloyar, lá hjartað eftir í Gøtu; hann var tí farin til Gøtu aðra ferð og hevði borið upp bønarorð. Gentan hevði tá svarað honum so aftur: “Kemur tú at ári aftur í so vorðnum báti, sum tú komst við nú, so skal verða, sum tú vilt”. Av tí at hann nú hugsaði um brúdleyp sítt, var hann ófúsur at fara slíka váðaferð. Men nú høvdu hinir tríggir sett tað í seg, at Sjúrður skuldi fara við teimum, og tá ið hann nú ikki vildi við góðum, gingu teir ein páskamorgun snimma inn í stovu, har sum hann lá og svav, drógu hann fram undan rekkjuváðini, og lovaðu, at hann skuldi láta lív, um hann ikki vildi fallast á tað, sum teir høvdu í ráði, og ganga í felag við teimum. Tá læt hann sær eftirlíka.
So gingu allir fýra út fyri dyr, tóku sær av blóði og lótu saman renna, til at vita um allir vóru samsintir í tí, sum nú var fyri hondum. Men blóð Sjúrðar vildi ikki renna saman við blóðið úr hinum, og tí kom ilt í teir, og teir søgdu: “Nú skulu vit drepa teg, tí tú vilt ikki halda við okkum;” men Sjúrður svaraði: “Ikki er tað so, sum tit halda; er so lítið skil í tykkum, at tit ikki síggja, at tí vil mítt blóð ikki renna saman við tykkara, at tykkara blóð er heitt, men mítt kalt?” Teimum skildist tá hetta satt at vera. Á tí staðinum, har sum teir blandaðu blóð, vuksu høgar túgvur úr jørðini, og hava tær sæst higar til dags.
Um ólavsøkuna fóru hesir fýra ránsmenn ella floksmenn, sum teir nú skjótt vóru kallaðir, til Havnar, til tess at tosa við aðrar føroyingar um ætlan sína, at leggja undir seg allar Føroyar, sum tá stóðu undir útlendskum harradømi. Teir fingu tá aftrat í flokk við sær; flestir av teimum vóru úr Suðuroy. So var avgjørt, at teir skuldu møtast á Gøtueiði, og skuldu hvørjir kenna aðrar á tí, at bátar teirra skuldu vera bræddir í annað borð og hvítir í hitt. Men tað var ikki floksmonnunum til gagns, at teir fingu aðrar í lið við sær, tí tá barst ætlan teirra út og frættist skjótt um allar Føroyar, so at fólk á flestum støðum hildu vakt fyri floksmonnunum.
Tá ið floksmenninir teir fýra komu heim aftur úr Havn, royndu teir at leggja undir seg alla Fugloy. Í Fugloy eru ikki meir enn tvær bygdir: Hattarvík, har sum floksmenninir búðu, og Kirkja, sum so var kallað, av tí kirkja var bygd har. Teir fóru tá alvápnaðir til Kirkju; men har hildu tey vakt, og tá ið tey sóu floksmenninar, flýddu øll sum skjótast inn í kirkjuna, tí kirkjan var vígdur halgidómur, so at ikki hin versti ránsmaður tordi at bróta frið har. Tá ið floksmenninir sóu fólkið flýggja í kirkjuna, søgdu teir við Sjúrð: “Tú ert skjótastur, Sjúrður, skunda tær oman og drep hvønn, ið tú fært fatur á”. Sjúrður rann tá, tað ið hann var mentur, og tá ið hann kom at húsunum, sá hann eitt smábarn, sum tey í ræðsluni høvdu gloymt at taka við sær í kirkjuna. Sjúrður vildi helst koma barninum undan; men han vildi eisini, at hinir floksmenninir skuldu halda hann vera dúguligan og illan í sær, so at teir ikki aftur skuldu fáa illgruna um hann. Hann rendi tí spjótið í klæðini á barninum og floygdi tað yvir eina húslon til at koma tí burtur av veginum, tí hinir høvdu ivaleyst dripið barnið, høvdu teir funnið tað. Men av tí at fjáltur var á honum, so kastaði hann so hart, at barnið steindoyði, tá ið tað datt niður aftur á jørðina. Fótasporið, sum Sjúrður stóð í, tá ið hann floygdi barnið yvir lonina, sæst enn, tí har hevur ikki síðani vaksið grasstrá. Av tí at annars alt fólkið í bygdini var flýtt í kirkjuna, so at teimum einki kundi gerast, máttu floks-menninir fara nakkalangir aftur til Hattarvíkar.
Teir ætlaðu sær so at royna á bóndan í Árnafirði og drógu tí bát sín, bræddan í annað borð, hvítan í annað.
Tá ið teir vóru komnir nakað frá landi, hevði Sjúrður fyri munni á sær: “Frítt er Eystfelli frá at fara”. Hálvdan Úlvsson svaraði aftur: “Ómenni títt, fríðari eru allar Føroyar.” “Tá ið tú hevur tær,” svaraði Sjúrður. - Teir komu nú inn til bóndans í Árnafirði; hann var bæði stórur og sterkur, og hann helt ímóti Hálvdani; teir bardust leingi á gólvinum, og tað sýndist at standa á jøvnum føti. Tá ið húskallur bóndans sá hetta, legði hann seg fyri føtur bóndans, so hann fell um hann. Hálvdan Úlvsson høgdi tá høvdið av honum við svørði sínum. Tá ið hann var deyður, vendi húskallurin sær at kroppinum høvuðleysum og mælti: “Nú fekst tú løn fyri fleytagjaldið”.
Haðani fóru teir ígjøgnum Hvannasund, og síðani hildu teir fyri Kunoyarnakk, tí teir ætlaðu sær til Kunoyar. Tá ið teir komu fyri nakkin, var ein bátur har á útróðrum; tá ið menninir á útróðrarbátinum sóu, hvussu hin báturin var littur, vistu teir við tað sama, at tað vóru floksmenninir, og teir skundaðu sær tí at leggja inn á eina gjógv. Eingin av floks-monnunum uttan Sjúrður hevði sæð bátin. Tá ið floksmenninir komu áraka gjónna, varð einum gomlum manni á hinum bátinum á at hosta; bæði Sjúrður og Hálvdan Úlvsson hoyrdu tað. Hálvdan segði: “Her er bátur inni,” men Sjúrður svaraði: “Altíð er illgruni á tær, hoyrir tú ikki, at tað er sjógvurin, sum runar inni á gjónni?” “Tað kann vera, at so er, sum tú sigur,” svaraði Hálvdan, og teir róðu sína leið.
So vildi til, at sonur bóndans í Kunoy henda sama dag var burtur í haga. Hann hevði lagt stóran kava av landnyrðingi. Tá ið Árni - so æt sonur bóndans - hevði gingið hagan á enda, var hann móður, tí nógvur hevði kavin verið fyri fótunum á honum. Hann hevði ikki meir enn sett seg niður at hvíla seg, tá ið hann sá bát, sum helt inn undir land. Hann rópaði á teir og spurdi, hvar teir ætlaðu sær; teir svaraðu, til Kunoyar. Hann var glaður við at sleppa frá at vaða ígjøgnum kava heimaftur og bað teir lova sær í bátin; tað var gaman í, søgdu teir. Tá ið hann var komin í bátin, sá hann ein hóp av vápnum har; aftur í bakskutinum lógu fýra svørð, eitt til hvønn floksmannin; so høvdu teir eisini bæði øksir og spjót. Hann fór tá at hava illgruna á, at tað mundu vera floksmenninir, sum hann var í báti hjá; ræðsla kom, sum vera man, á hann, men ikki læt hann teir síggja tað á sær. “Vilt tú vera við okkum?” spurdi Rógvi Skel Árna. “Til hvørs?” - svaraði Árni. “Til at vinna Føroyar,” svaraði Rógvi. “Ja, tað vil eg,” svaraði Árni. Tá segði Rógvi: “Nú skalt tú fyrst vera formaður hjá okkum til Kunoyar, tí vit eru ikki væl kunnugir”. “Tað skal eg gera”, svaraði Arni, “hagar fáa tit ongan betri formann enn meg; eg vil nú skifta vegin í fýra: fyrsta fjórðingin skal Rógvi Skel stýra, annan Høgni Nev, triðja Hálvdan Úlvsson og tann fjórða Sjúrður.
Síðani sat hann stillur og var sum millum heims og heljar, tí hann væntaði sær vissan deyða.
Tá fór Sjúrður at tosa við hann, tó spakuliga, so at hinir ikki skuldu hoyra, og segði: “Nú er deyðin tær vísur, tí floksmenninir høgga høvdið av tær, áðrenn teir leggja at landi; eg veit tær ikki annað ráð, enn at tú loypur upp á flata skerið undir Kunoy og roynir at leypa haðani á land; vilt tú royna tað, so skal eg stýra bátinum tætt inn at skerinum”. Árni helt seg til at kunna leypa av skerinum á land.
Hálvdan Úlvsson tók eftir, at teir í loyndum tosaðu saman; hann rópti tí snøggliga á Sjúrð og segði: “Um hvat er tað, tit sita og lýðast á, Sjúrður; hví mega vit ikki hoyra tað?” Sjúrður svaraði stillisliga aftur: “Sig við fólkið, sum enn man vera í kirkjuni, at tey ikki mega fara úr henni; tí ongastaðnis eru tey í frið fyri floksmonnunum uttan í vígdari kirkju. Minst nú væl til, hvat eg havi sagt tær”. “Tað skal eg”, svaraði Árni. Hálvdan Úlvsson tók nú aðra ferð til orða, var illur og segði: “Hvat loyndarmál er tað, sum tú hevur at tosa við hann um? Sit ikki og lýð og lýð, men tosa hart, so vit kunnu hoyra, hvat tú sigur”. Sjúrður svaraði: “Eg spurdi hann, um kýrnar eru líka feitar í Kunoy enn, sum tær vóru í gomlum døgum, og hann sigur so vera”. Tá ið teir nærkaðust at lendingini í Kunoy, stýrdi Sjúrður tætt inn móti skerinum, og tá ið teir vóru áraka tað, leyp Árni úr bátinum á skerið og haðani á land; men
skerið liggur hálvasættu alin frá landi, so at áttamannafar kann rógva innan fyri tað. Sjúrður tók øksina og kastaði eftir Árna, men við vilja rakti hann ikki. Hálvdan Úlvsson leyp skunduliga upp á skerið til at elta Árna, men hann tordi ikki at leypa inn á land, har sum Árni leyp, og mátti tí fara ein óhøgligari veg; kunoyingurin, sum var lættur uppá fót, slapp soleiðis nakað undan honum, men tá ið Hálvdan sá, at hann ikki kundi fáa hann aftur, kastaði hann øksina eftir honum. Hon feyk átta favnar á lofti og kom so í klettin í seinasta fótasporið, sum Árni hevði stigið. Holið eftir øksina sæst skiluliga í klettinum enn í dag. Árni rópti inn í kirkjuna og bað ongan ganga út haðani, tí floksmenninir vóru komnir at landi; síðani helt hann til fjals og fjaldi seg har.
Tá ið floksmenn komu at húsum, sóu teir, at allir kunoyingar vóru í kirkjuni; teir fóru tá at hugsa um tað, at best mundi vera at royna at vinna sær vinskap hjá kunoyingum; teir fjaldu tí vápn síni, játtaðu, at teir vóru floksmenn, men lovaðu, at teir ikki skuldu gera kunoyingum nakað ilt; og so vóru teir har friðaligir og vinaligir. Einaferð, tá ið tosað var um, at vígdar kirkjur vardu mót ránsmonnum, spurdu teir kunoyingarnar: “Hvar er tann kirkjan í Føroyum, ið okkum kann verja?” Kunoyingar svaraðu: “Tað er Svínoyar kirkja, tí hon er vígd seinast”. Men tað var lygn, tí Svínoyar kirkja var einasta kirkjan í Føroyum, sum óvígd var.
Floksmenninir søgdu, at tað var ætlan teirra at fara á Trøllanes , og spurdu kunoyingar, nær best mundi bera til at fara hagar. Kunoyingar svaraðu: “Landnyrðingur norðan er besta ætt, og broddur á vestfalli í mysing er besta sjóvarfall”. Teir dvaldu enn nakrar dagar í Kunoy, men so sýndist at vera góð líkindi at fara á Trøllanes. Tá ið teir vóru komnir nakað
frá landi, var so ringt í sjónum, at teir vóru nær við at ganga burtur; teir tordu tí ikki at halda longur fram á vegin, men vendu aftur til Kunoyar. Kunoyingar spurdu tá: “Hví koma tit so skjótt aftur?” “Vit sluppu ikki longur fyri sjóvarilsku”, svara teir. Men kunoyingar søgdu tá: “Høvdu tit hildið longur, so høvdu tit verið úr øllum vanda”. Tá ið floksmenn hoyrdu tað, erraðu teir seg upp og fóru aðra ferð av stað til Trøllanes. Tó at sjógvurin var verri nú enn fyrru ferðina, vildu teir ikki venda aftur, men róðu líka tætt at lendingini á Trøllanesi. Men har stóð brimið uppi í grasinum, yvir fjøruti favnar stóð tað upp í bergið, so har var ikki at hugsa um at lenda; ódn var í sjónum og ein stormur í vindi, so at teir hugsaðu ikki um nakað lív. Teir stýrdu tí aftur til Kunoyar, og tað var ikki meira, enn teir bóru boðini fram. Teir søgdu tá við kunoyingar: “Vit sleppa aldri á Trøllanes; vit vóru tætt við lendingina, men ikki var hugsandi at komast á land”, og so svóru teir ein dýran eið uppá, at teir skuldu ikki aftur royna at koma á Trøllanes, fyrr enn teir høvdu lagt undir seg allar Føroyar. Tá svaraðu kunoyingar: “Høvdu tit komið tykkum um tangan, sum er við lendingina, so var sloppið”. Men tað var lygn, sum alt annað, sum kunoyingar høvdu sagt floksmonnum; høvdu teir farið longur, so høvdu teir sjólátist.
Floksmenn sótu nú kvirrir í Kunoy, til tíðin nærkaðist, tá ið teir, sum avgjørt var, skuldu møta á Gøtueiði. Teir fóru tá eitt kvøldið av stað og stýrdu fyri Gøtunes. Sama kvøldið vóru vágsmenn á útróðrum; teir sóu bátin hjá floksmonnum og kendu hann á litinum, tí mánalýsi var, og flýddu tí sum skjótast inn á eina gjógv á vestaru síðuni á Borðoynni. Sjúrður hevði sæð bátin skiluliga, og í tí hann fór inn um gjáarkjaftin, bar Hálvdan Úlvsson eyga við hann. “Har fór ein bátur inn í gjónna”, segði hann. Men Sjúrður svaraði: “Tú sært altíð so nógv; sært tú ikki, at hatta er mánin, sum glampar á brimaldurnar við landið?” “Tað kann so at vera”, hugsaði Hálvdan við sær, og so róðu teir sín veg fram. Síðani hevur gjógvin verið kallað “Mánagjógv”.
Nú er frá tí at siga, at teir, ið embætisvald høvdu í Føroyum, høvdu hoyrt um møtið tað, ið vera skuldi á Gøtueiði, og teir, sum floksmenn høvdu fingið í lið við sær á tinginum í Havn, vóru nú tiknir fastir og kundu tí ikki møta. Tann dagin, ið møtið skuldi vera, vóru saman komnir í Gøtu føroyingar úr øllum ættum, mong hundrað, til at taka hesar fýra floksmenn úr Norðoyggjum. Tá ið teir nú komu at landi á báti sínum, ið bræddur var í annað borð og hvítur í hitt, og sóu alla hesa mannamúgvu, og sóu, at teir vóru allir óvinir teirra, men sóu ongan vin, ongan av sínum monnum, tá vendu teir sum skjótast bátinum, og róðu burt úr Gøtu. Teimum datt í hug tað, sum kunoyingar høvdu sagt, at Svínoyar kirkja var seinast vígd, og tí tóku teir til at fara til Svínoyar. Teir løgdu at landi norðan fyri eiðið, drógu bátin, gingu um eiðið og oman á bøin, og so væl vóru teir tá hýrdir, at teir fóru at spæla sum smádreingir og blaka til máls við gróti (“skjóta verpur”).
Men føroyingar mannaðu seg upp, vápnaðu seg sum best og fóru við nógvum bátum til Svínoyar at taka floksmenninar fastar. So er sagt, at um 70 bátar fylgdust hagar. Tá ið teir løgdu at landi undir Svínoyar-eiði, sóu teir bátin hjá floksmonnunum standa har, og fingu so at vita, at teir vóru í Svínoy. Teir steðgaðu tá og sendu fyrsta flokkin oman til at taka teir fýra menninar; men teir hildu tá uppat at spæla, tóku vápn síni og vardu seg menniliga. Tá ið føroyingar sóu tað, sendu teir straks annan flokkin ímóti teimum; men floksmenn tóku reystiliga ímóti, og óvist er, um teir ikki høvdu vunnið, høvdu ikki so nógvir verið ímóti teimum. Føroyingar sendu tá triðja flokkin oman, og í honum vóru nógvir sterkir og væl vápnaðir menn. Tá ið floksmenn sóu teir koma, mistu teir mótið og rýmdu undan at kirkjuni. Har løgdu teir vápn síni uttan fyri kirkjudyrnar, gingu síðani inn í kirkjuna og hildu seg nú vera úr øllum vanda. Men føroyingar vistu, at Svínoyar kirkja var óvígd: teir valdu tí sterkastu menninar burtur úr til at fara fyrst inn í kirkjuna og leggja hendur á floksmenn; teir vóru so tiknir fastir og bundnir.
So var dómur fallin longu áður, at hesir fýra floksmenn úr Norðoyggjum skuldu vera omanstoyttir av hægstum Valaknúki í Skálabotni. Teir vóru tá fyrst førdir til Gøtu og vóru leiddir inn hjá bóndanum “niðri við Hús”.
Tá ið dóttir bóndans sá Sjúrð bakbundnan og dømdan til deyða, græt hon og segði: “Eg síggi, tú kemur øðrvísi vorðin í dag, enn tú komst í dag ár síðani, tá ið tú barst upp bønarorð til mín”; hetta var júst dagurin, sum hon árið fyri hevði nevnt Sjúrði, tá ið hann bað um hana. Sjúrður græt og fekk valla talað fyri sorg og sút.
Fangarnir fingu nakra tíð til at búgva seg til deyða. Hálvdan Úlvsson, Høgni Nev og Rógvi Skel settu seg tá til borðs, og gjørdu sær til góðar við skerpukjøti og alskyns góðum mati og drekka, men Sjúrður tók bønabókina at lesa í og bað Gud um at tilgeva sær sínar syndir. Tá ið føroyingar sóu tað, fingu teir enn meiri vælvild til Sjúrðar; teir hugsaðu um tað, at hann hevði móti vilja sínum verið noyddur til at vera floksmaður, og at hann hevði roynt at hindra so nógv ilt, sum í hans valdi stóð, og tí vildu teir geva honum lív og grið. Men Sjúrður kravdi at láta lív; “eg havi samtykt í tí illa, sum hinir hava gjørt”, segði hann, “tí vil eg fáa sama gjald sum teir, og um eg hevði sloppið leysur hesa ferð, so kundi eg komið til at gjørt ilt eina aðru ferð”.
Floksmenninir vóru síðani førdir upp á hægsta Valaknúk, omanstoyttir haðani og grivnir niðriundir. Leiðir teirra síggjast enn í dag; leiðini hjá teimum trimum eru svørt og ljót, eyrur og grót, men leiðið, sum Sjúrður hvílir undir, tað er vakurt; altíð er tað prýtt við grønum grasi.
V.U. Hammershaimb: ”Færøsk Anthologi I”, 1891


text:
Nýggi Volvo XC40
– Nú er hann her!
Hetta er bilurin, sum øll hava bíðað eftir. Tann nýggi Volvo XC40. Dreymabilurin fyri dreymaprísin.
Við sínum heilt serliga snøgga sniði, nýggjum og skapandi goymslumøguleikum og við allarnýggjastu tøknini, er tann nýggi Volvo XC40 skræddaraseymaður til umhvørvið og mátan, ið vit liva í dag. Okkara nútíðar og framtíðar tørvir eru hugsaðir inn í bilin.
Nýggjasta tøknin bjóðar tær ein snildan og brúkaravinarligan touch-skíggja, har alt er hugsað niður í allar minstu smálutirnar. Til dømis er tað sera lætt at knýta tína snildfon í bilin, har tú millum annað kanst løða hana tráðleyst.
Nýggju goymslumøguleikarnir í nýggja Volvo XC40 gera tín gerandisdag nógv lættari. Tú kanst millum annað goyma tína farteldu í einum rúmi í bilhurðini ella undir setrinum, hanga taskuna ella matin, sum tú hevur keypt tær út við, á ein krók, sum kann breiðast út frá handskarúminum. Har er enntá eitt lítið rúm undir stólarminum, har tú kanst hava serviettar í, koyra teir í innbygdu ruskspannina aftaná brúk, og seinni taka ruskspannina úr og tøma hana. Og tað er sera lætt at ferma og tøma viðførisrúmið, sjálv um tú hevur báðar hendurnar fullar. Tú sveiggjar bara fótin undir bakkúfangaran og baklúkan fer sjálvvirkandi upp.
Tá tú setur teg í tann nýggja Volvo XC40, kennir tú teg beinanvegin tryggan. Tú hevur eitt einastandandi gott útsýni, samstundis sum einfalda sniðið inni í bilinum, teir lekru smálutirnir og tað sera vælumhugsaða tilfarið, geva tær eina kenslu av vælveru. Her sæst beinanvegin, at hentleikar, snið og trygd eru sett í hásæti. Við fartpiloti, neyðbremsu, fjarstøðumátari, skráseting av gongufólki kring bilin og við eini rúgvu av øðrum trygdarskipanum er hetta nokk ein tann tryggasti bilurin, sum nakrantíð er framleiddur. Hetta er jú ein Volvo.
Volvo XC40 hevur næstan alt sum standardútgerð: 17” lættmetal felgur, LED forlyktir við Active High Beam, fartpilot, hita í setrunum, 9" Touchscreen, Bluetooth, 2 USB-stik framman og aftan, Air woofer, 479 litra stórt viðførisrúm, sum er eitt av tí størsta í sínum bilklassa og mangt, mangt annað. Og um tað ikki er nokk, so fæst hann eisini við alskyns eykaútgerð.
Hevur tú altíð hevur droymt um ein lekran SUV, sum ikki er ov stórur, men alíkavæl rúmar nógv og har snið, tøkni, hentleikar og trygd ganga upp í eina hægri eind, ja, so er hetta dreymabilurin.
Og nú kanst tú gera dreymin til veruleika. Kom og royn hann hjá P/F Wenzel.
Prísur úr bara 398.000,-
Leveringskostnaður er ikki íroknaður.


text:
Nýggj Master útbúgving um matframleiðslu úr havinum
DTU skipar saman við fleiri norðurlendskum universitetum fyri nýggjari Nordic Master útbúgving, sum má metast at vera sera áhugaverd fyri føroysk lesandi og vinnulív.
Útbúgvingin kallast “Aquatic Food production – Safety and Quality”, stytt AQFood. Hon er ætlað norðurlendskum og øðrum lesandi, sum hava Bachelor útbúgvingar innan eitt nú evnafrøði, lívfrøði, umhvørvi, heilsu og framleiðslu og sum eru áhugað í at útbúgva seg á Master stigi innan matframleiðslu úr havinum.
Útbúgvingini er skipað til lesandi, sum ætla at arbeiða t.d. í alivinnu, íðnaðarmatframleiðslu og tilfeingisfyrisiting. Ætlanin er at viðgera alla virðisketuna og hyggja at evnum sum búskapi, framleiðslustýring og umhvørvisspurningum.
Umsóknarfreistin til nýggju útbúgvingina er 15. januar 2012.
Móttøka við kunning um útbúgvingina verður á DTU, Kgs. Lyngby, 16. desember frá kl. 13 til 15.
Les meira um útbugvingina, um freistir og treytir á www.aqfood.org


text:
Árligu fimleikaframsýningar hjá Fimleikafelagnum Ljósinum
Árligu fimleikaframsýningarnar hjá Fimleikafelagnum Ljósinum vera týsdagin 28/3 kl. 18.00 í Fimi og leygardagin 1. apríl kl. 14.00 í Høllini á Hálsi.
Íalt fara uml. 450 íðkarar at sýna fram,
hvat tey hava lært ígjøgnum veturin. Fimleikafelagið Ljósið hevur breiddarlið
undir skúlaaldur og í skúlaaldri í amboð og rútmu/estetiskum fimleiki, TeamGym
og Parkour lið, umframt at kappingarliðini í amboð og estetiskum, ið fara at
sýna fram.
Til framsýningarnar verður dentur lagdur
á, at liðini sum sýna fram til hvørja framsýning kunnu vísa áskoðarunum
fjølbroytni, og hetta verður gjørt við at hava lið úr amboð, rútmu, estetiskum,
dansi o.ø til hvørja av sýningunum.
Týsdagin 28. mars eru tað amboðsliðini
frá skúlaaldri og upp eftir, ið fara at sýna fram, umframt at kappinginarliðini
í estetiskum fimleiki og dansilið at framføra.
Leygardagin 1. apríl eru tað lið undir
skúlaalduri í amboð og rútmu, rútmu/estetisk lið og dansilið frá skúlaaldi og
uppeftir, umframt kappingarliðini. Eisini verður eitt gestalið úr Nólsoy við
til framsýningina í Høllini á Hálsi.
Kostnaður til framsýningarnar:
Vaksin, 14 ár og eldri: kr. 100,-
Børn, 7-13 ár: kr. 50,-
Børn 0-6 ár: ókeypis
GG!
Gjaldast má við reiðum peningi til framsýningarnar.


text:
Tað gjørdist ein ógvuliga spennandi finaluvika, bæði hjá monnum og kvinnum.
Í fyrru kvinnufinaluni vann Kyndil, meðan VÍF vann seinnu finaluna, so at ein triðja finala mátti spælast. Avgerandi finalan gjørdist eisini spennandi, har liðini togaðust um málini. Í seinna hálvleiki dróg VÍF frá og kom framum við fimm málum. Kyndil megnaði at hála seg innaftur á tvey mál, men síðstu minuttirnar dróg VÍF fráaftur og vann 22-17.
Fyrra mansfinalan var ein sannur gysari, sum endaði við javnleiki. Tí var lagt upp til eitt brak av eini seinni FM-finalu, og so varð. Í eini kókandi hoyvíkshøll var spenningur fyri allar pengarnar. Liðini fylgdust mál um mál til átta minuttir vóru eftir. Við góðum málmansavriki frá Ára Dam í H71-málinum, har hann bjargaði í tveimum skotum á rað og sendi bóltin í tómt Neistamál, komu hoyvíkingar á odda við tveimum málum. Endaliga úrslitið bleiv 21-19.
HSF ynskir VÍF og H71 hjartaliga til lukku við føroyameistaraheitinum og ynskir somuleiðis Kyndli og Neistanum til lukku við silvurinum.


text:
Íblástur til ferðslupolitikk
Niðanfyri kanst tú fáa íblástur til fýra viðkomandi øki at arbeiða við í sambandi við orðing av ferðslupolitikki á stovninum.
Ávegis
- Hevur stovnurin leiðreglur fyri túrar?
- Nýta børnini endurskinsvest?
- Seta tit krav um súkkluhjálm, tá súkklað verður á stovninum?
- Venja tit, áðrenn tit fara gongutúr?
- Eru ásetingar um trygdarbelti, tá tit ferðast í bili ella bussi?
- Krevjast tekniskar ábøtur í økinum kring stovnin, t.d. í mun til parkering og skelting?
- Hvussu koma børn og foreldur til og frá stovninum?
Spæl og venjing
- Venja tit ferðslureglur, áðrenn tit fara gongutúr?
- Hava tit virksemi um ferðslu í gerandisdegnum ella á evnisdegi? Tað kann t.d. vera súkkluvenjing, sangir um ferðslu, at tekna støður í ferðsluni, skeltaveiða o.s.fr.
- Tosa tit við børnini um ferðslu?
- Hevur eitt av starvsfólkunum ábyrgd av virksemi viðvíkjandi ferðslu?
Fyrimyndir
- Duga starvsfólkini á stovninum grundleggjandi ferðslureglur, og verða tær fylgdar?
- Taka tit ferðsluviðurskifti upp á foreldrafundi?
- Kunna tit foreldur um ferðslu við uppsløgum ella brøvum?
- Skipa tit fyri ”átøkum”, sum eru ætlað foreldrum, um t.d. endurskin, súkkluhjálm og trygdarbelti?
- Brúka starvsfólk og foreldur hjálm, endurskin og trygdarbelti?
Samstarv
- Eggja tit foreldrum til at venja við børnunum í ferðsluni?
- Samskifta tit við kommununa um tekniskar vegaloysnir og skelting?
- Samskifta tit við løgregluna um at ”undirvísa” børnunum í ferðslu? Í Tórshavnar-, Klaksvíkar- og Eysturkommunu verða børnini boðin til 1-1-2-dag í staðin.
- Tit kundu vitjað ein súkkluhandil ella fingið onkran serkønan á vitjan, sum kundi greitt børnunum frá, hvat skal vera á eini súkklu.


text:
Tann finski festivalurin, Heja Suomi, í Norðurlandahúsinum, bjóðar heili tríggjar listaframsýningar. Í forhøllini framsýnir Steinprent verk eftir finsk listafólk, sum hava arbeitt á verkstaðnum. Tita Vinther sýnir eisini fram í forhøllini, og í Skálanum ber til at uppliva ljós- og ljóðinstallasjónina Community" eftir Terike Haapoja.
Finsk verk úr Steinprenti
Steinprent, Grafiski Verkstaður Føroya, hevur risa stóran týdning fyri føroyskt listalív. Hvørt ár vitja nógv norðurlendsk listafólk at skapa teirra list á verkstaðnum, men umframt list, verða eisini nógv
nýggj sambond skapað og arbeiðið á verkstaðnum er inspirasjón fyri føroysk listafólk. Millum tey norðurlendsku listafólk, sum seinastu árini hava arbeitt á verkstaðnum, eru trý finsk: Outi Heiskanen, Anna Seppälä og Ilona Raipala, sum øll - hvør á sín hátt - hava givið sítt virðismikla íkast til føroyska listapallin.
Tita Vinther
Tita Vinther, sum er ættað úr Finnlandi, sýnir fram verkið ”Mítt segl”, sum er vovið úr mannahári. Seglið er eitt myndevni, sum hevur hugtikið Titu Vinther í nógv ár. Tað er eitt myndevni, sum eigur nógvar søgur í sær og eitt myndevni við einum klárum og spennandi skapi, sum Tita Vinther megnar at formbroyta á ein fantastiska lyriskan hátt. Saman við nógvu søgunum vevast óendalig hugasambond og týdningar inn í verkið - gjøgnnum tilfarið, strukturin og einastandi fína brúkið av rúmi, tómleika og fyllu.
COMMUNITY
Finska listakvinnan Terike Haapoja framsýnir fantastiska verkið Community.
Entropi, onnur alisfrøðiliga lógin um varmalæru, er eitt mát fyri, hvussu ein verandi skipan hevur lyndið til spontanar broytingar. Entropi lýsir gongdina til alsamt størri ólag í alheiminum. Allar skipanir hava kós móti øktum entropi; munurin millum verandi støður og eindir hvørvur so líðandi. Í entropisku gongdini vendist ikki aftur.
Tá vit doyggja, hvørvur munurin millum okkum og okkara umhvørvi. Vit geva burtur ta orku, sum er neyðug fyri at uppihalda lívinum, vit missa greiða skapið á kroppinum, og til seinast verða vit dust. Vit síggja, hvussu hetta hendir fyri onnur, men ikki okkum sjálvi; deyðin rakar altíð onkran annan. Í eini tíð við veðurlagsbroytingum og hópframleiddum íðnaðarvørum burtur úr djórum og øðrum handilsvørum, síggja vit, hvussu entropi og deyði verða sameind við kapitalistiska búskapin. Tess skjótari vørurnar rotna, tess effektivari verður kapitalumfarið. Men hóast villingarsjónina um endaleyst avkast frá vørunum, vendist gongdin ikki, sum lógin um entropi spáar. Einstaklingar og
djórasløg hvørva.
Installasjónin COMMUNITY er fimm video projeksjónir og ljóð. Í hvørjum video, sum er tikið upp við hitaleitandi infrareyðum kamera, sæst hvussu eitt djór kølnar eftir deyðan. Í prossessini hvørvur myndin av djórinum spakuliga, sum kroppurin gevur frá sær hitan. Áskoðarnir, sum savnast kring installasjónirnar, gerast partur av gongdina, sum varir millum tveir og fimm tímar.
(IS)


text:
Fjørukúvingur
Fjørukúvingur (frøðiheiti: Littorina littorea) er vanligur fram við fjøruni.
Útsjónd[rætta | rætta wikitekst]
Fjørukúvingurin kann vera 5-10 mm høgur, gulligur, reydligur ella morgráur. Kvennkúvingurin er størri og bøllutari enn kallkúvingurin. Hann rívur smátara av klettinum. Á tunguni eru smáar tenn. Tungan er hvøss og verður nevnd rívitunga.
Liviøki[rætta | rætta wikitekst]
Fjørukúvingur situr á kletti og steinum í flóðarmálanum, har hann etur tað fína ábreiði av smátara, ið legst har. Eisini sæst hann á tara, har grunt er. Fjørukúvingur er lívseigur og tolir at sita uppi á turrum næstan ein mánað, og hann livir eisini leingi, hóast hann fær einki at eta. Hann er funnin 30-40 m uppi í bergi, har sjórok bara viðhvørt stendur á.
Nøring[rætta | rætta wikitekst]
Fjørukúvingur gýtir livandi ungar. Inni í honum er ein byrða – eitt klekirúm. Kvennkúvingurin ber eggini í byrðuni. Veruliga ber kvennkúvingurin 3 støddir í byrðuni: ung egg, ungar við ørtunnari skel og stórar, búnar, reyðmorreyðar ungar, sum líkjast vaksna kúvinginum, tá ið teir verða gýttir.


text:
Netbankin
Hvussu angri/avvísi eg eina flyting?
Tað ber til at angra ella avvísa eina flyting, sum tú longu hevur umbiðið í Netbankanum. Far inn á Komandi gjaldingar, trýst á funkuna aftanfyri og vel avvís gjalding. Sí vegleiðing.
Kann eg nýta Netbankan á teldli?
Ja, Netbankin kann nýtast á teldli. Hann virkar bæði til iPad og Android teldlar. Tú kanst fáa vegleiðing, til hvussu tú skrásetir Netbankan á tínum teldli her.
Hvat kann eg brúka Netbankan til?
Í Netbankanum kanst tú gjalda rokningar, gera flytingar, kanna saldu, finna skjøl - sum bankin hevur sent tær elektroniskt -, stovna og broyta gjaldsavtalur, handla við virðisbrøvum o.m.a.
Hvussu fái eg hjálp til Netbankan?
Tú finnur vegleiðing til Netbankan her.
Eisini er hjálp at finna í sjálvum Netbankanum við at trýsta á Hjálp, sum er at finna á flestu myndum.
Um tær tørvar meira hjálp, kanst tú ringja til Kundatænastuna á telefon 330 330.
Hvussu innriti eg í Netbankan?
Far inn á www.netbankin.fo ella www.banknordik.fo og trýst á Netbankin ovast høgrumegin.
- Um tú hevur fleiri netbankabrúkarar á telduni, vel tá fyrst brúkaranavn.
- Tøppa inn loyniorð.
Hvussu komi eg inn á Netbankan fyrstu ferð?
- Vel síðani Skráseta í netbanka.
Sí vegleiðing her.
Hvussu fái eg Netbankan?
Tú hevur hesar møguleikar:
- Bílegg Netbankan á heimasíðu okkara.
- Set teg í samband við okkum.
Skal eg leggja nakað inn á telduna fyri at brúka Netbankan?
Fyri at tú kanst gera flytingar og broytingar í tínum Netbanka, skalt tú hava eina lyklafílu á telduni.
Eisini skal Java vera á telduni. Les meira her.
Kann eg gera flytingar, ið verða móttakaranum í hendi sama dag?
- Flytingar millum egnar kontur í BankNordik, sum verða góðkendar áðrenn kl. 18.30, verða bókaðar sama dag.
- Flytingar til kontur hjá øðrum í BankNordik, sum verða góðkendar áðrenn kl. 18.30, eru tøkar á kontu hjá móttakaranum sama dag, um talan er um gerandisdagar.
- Vanligar flytingar til kontur í øðrum peningastovnum, sum verða góðkendar áðrenn kl.18.30, koma á kontu hjá móttakaranum næsta gerandisdag.
- Flytingar sama dag, ið verða gjørdar til kontur í øðrum peningastovnum gerandisdagar, og sum verða góðkendar sama dag áðrenn kl. 11.30, koma á kontu hjá móttakaranum sama dag*.
- Inngjaldskort, sum verða góðkend áðrenn kl. 18.30, eru peningastovninum hjá móttakaranum í hendi næsta gerandisdag.
Uttanlandsflytingar
- Flytingar til kontur í øðrum londum, ið verða góðkendar áðrenn kl.13.00, eru tøkar í útlendska peningastovninum eftir einum ella tveimum gerandisdøgum
*Flytingar sama dag eru ókeypis fyri kundar í Nordik360 fyrimunaskipanini. Ert tú ikki við í Nordik360 kanst tú kortini nýta funkuna, um tú rindar eitt ómaksgjald. Prísir og gjøld eru at finna í prísbók bankans.
Ber til at síggja boð og skjøl, ið bankin sendur elektroniskt, um eg ikki havi Netbanka?
Um tú ert kundi hjá okkum, men ikki hevur Netbanka, ber til at stovna KontoKaga. Við KontoKaga kanst tú kanna saldu, lesa brøv og skjøl - sum bankin hevur sent tær elektroniskt -, stovna og broyta gjaldsavtalur o.m.a. Tað ber tó ikki til at gera flytingar við KontoKaga.
KontoKagin er ókeypis at brúka, vinaliga set teg í samband við okkum um stovnan av KontoKaga


text:
Høvuðstaðurin politiskt misbrúktur
29. september 2017
Tórshavnar Kommuna verður politiskt misbrúkt
Tórshavnar Kommuna verður politiskt misbrúkt av meirilutanum í sitandi býráð.
At senda eitt samhugaskriv um eina fólkaatkvøðu og frælsisstríð í øðrum landi, her til katalonskar myndugleikar, er at blanda seg uppí innanhýsis politiskt viðurskiftir í øðrum landi, og hevur einki við kommunalpolitikk at gera.
Tí mótmæli eg sum býráðslimur, at Tórshavnar Kommuna verður misbrúkt at profilera ein ávísan politiskan flokk - hettar er ein vanvirðing av okkara kommunu.
Annfinn Brekkstein
býráðslimur fyri Sambandsflokkin í Tórshavnar Kommunu
RN
Aftur